Naagoashi MTDC in nagai amilla investor akaa havaal kuranee | Mihaaru\nވިޔަފާރި / ރިސޯޓް ތަރައްގީކުރުން\nއެމްޓީޑީސީ އަށް ދިން ނާގޯށި އަމިއްލަ އިންވެސްޓަރަކާ ހަވާލުކުރަނީ\nނާގޮށި: މި ރަށް ދޫކޮށްފައިވަނީ އެމްޓީޑީސީ އަށް.\nމަރިޔަމް ސާލިޔާ، މިހާރު\n25 އޮކްޓޯބަރ 2016 - 19:37\nރިސޯޓެއްގެ ގޮތުގައި ތަރައްގީ ކުރުމަށް މޯލްޑިވްސް ޓޫރިޒަމް ޑިވެލޮޕްމަންޓް ކޯޕަރޭޝަން (އެމްޓީޑީސީ) އަށް ދޫކޮށްފައިވާ ހދ. ނާގޯށި ނެގުމަށް ފަހު އެ ރަށް އަމިއްލަ އިންވެސްޓަރަކާ ހަވާލުކުރުމަށް ނިންމާފައިވާ ކަމަށް ރައީސް އަބްދުﷲ ޔާމީން މިއަދު ވިދާޅުވެއްޖެ އެވެ.\nހދ. ނެއްލައިދޫގެ ބަނދަރު ހުޅުވުމަށް މިއަދު ހަވީރު އެ ރަށުގައި ބޭއްވި ރަސްމިއްޔާތުގައި ރައީސް ޔާމީން ވިދާޅުވީ ނާގޯށި ތަރައްގީކުރުމުގެ މަސައްކަތް މަޑުޖެހިފައިވާ ކަމަށެވެ. އެހެންކަމުން، އެމްޓީޑީސީ އަށް ދިގު މުއްދަތަކަށް ދޫކޮށްފައިވާ އެ ރަށް ތަރައްގީ ކުރެވޭނެ ގޮތަކަށް، އަމިއްލަ އިންވެސްޓަރުން ހޯދުމަށް ސަރުކާރުން ނިންމާފައިވާ ކަމަށް އެމަނިކުފާނު ވިދާޅުވި އެވެ.\nރައީސް ވިދާޅުވީ ނާގޯށި ތަރައްގީކުރާނެ އަމިއްލަ އިންވެސްޓަރެއް އެބަހުރި ކަމަށެވެ. އެ ރަށް ތަރައްގީކުރުމުގެ ގާބިލްކަން އެ ފަރާތުގެ ކިބައިގައި އެބަހުރި ކަމަށް ވެސް އެމަނިކުފާނު ވިދާޅުވި އެވެ. ނަމަވެސް، އެ އިންވެސްޓަރާ ގުޅޭ އެއްވެސް މައުލޫމާތެއް ރައީސް ނުދެއްވަ އެވެ.\nއެމްޓީޑީސީން ސަބްލީސްކޮށްގެން ތަރައްގީކުރާ ރަށްތަކުގެ ތެރެއިން އެންމެ ބޮޑު އަދި އެންމެ ގިނަ އެނދު ހިމެނޭ ރިސޯޓުގެ ގޮތުގައި ނާގޯށި ތަރައްގީ ކުރުމަށް އެމްޓީޑީސީން ހަވާލުކުރީ ރާއްޖޭގެ ކުންފުންޏެއް ކަމަށްވާ ތްރީ ކޭ އިންޓަނޭޝަނަލްއާ އެވެ. އެ ރަށް ހިންގުމުގެ އެއްބަސްވުމެއްގައި ދުނިޔޭގެ މަޝްހޫރު ހޮޓެލް ޗެއިން ކާލްސަންއާ އެކު ތްރީ ކޭއިން 2011 ގައި ސޮއިކުރުމަށް ފަހު ބުނެފައިވަނީ 2012 ގައި އެ ރިސޯޓް ހުޅުވޭނެ ކަމަށެވެ. ނަމަވެސް، އަދިވެސް އެ ރަށުގެ މަސައްކަތް ނުނިމެ އެވެ.\nނާގޯށި އަންނަ އަހަރުގެ މެދު ތެރޭގައި ހުޅުވޭނެ ކަމަށް އެމްޓީޑީސީން މި އަހަރުގެ ކުރީކޮޅު ބުނެފައިވެ އެވެ.\nސަރުކާރާއި ރައްޔިތުން ހިއްސާވާ ގޮތަށް އުފެއްދި އެމްޓީޑީސީ އަށް ގިނަ އަދަދެއްގެ ރަށް ދިނެވެ. ނަމަވެސް، އެއިގެ ތެރެއިން ތަރައްގީ ކުރެވުނީ ވަރަށް މަދު ރަށެކެވެ.\nގިނަ އާ ރިސޯޓުތަކެއް މި އަަހަރުގެ މިހާތަނަށް ވަނީ ހުޅުވާފަ އެވެ. އަދި މި އަހަރުގެ ބާކީ އޮތް ދުވަސްތަކުގައި ގާތްގަނޑަކަށް އިތުރު ނުވަ ރިސޯޓު ހުޅުވަން ވަނީ ތައްޔާރުވެފަ އެވެ. މީގެ އިތުރުން، އަންނަ އަހަރު ވެސް އިތުރު 20 ރިސޯޓު ބާޒާރަށް ނެރޭނެ ކަމަށް ސަރުކާރުން ވަނީ ބުނެފަ އެވެ. އޭގެ ތެރޭގައި އެންމެ މަތީ ފަންތީގެ ހޮޓާތަކާއި ރިސޯޓުތައް ހިންގާ ދުނިޔޭގެ އެންމެ ބޮޑެތި ބްރޭންޑުތައް ވެސް ހިމެނެ އެވެ.\nއެމްޓީޑީސީ ހދ. ނާގޯށި ޓޫރިޒަމް ރިސޯޓްތައް ރިސޯޓް ތަރައްގީކުރުން ހދ. އަތޮޅު ރައީސް އަބްދުﷲ ޔާމީން\nއަޞްލު މިހާރު މާބޮޑަށް ލަސްވެއްޖެ ދޯ ! ވަކިމުއްދަތެއްގައި ހުޅުވަން ދިންރަށެއް މިހާގިނަދުވަސްވެގެން ދިޔައިރުވެސްް ނުހުޅުވާއޮތުން އެއީ ބަލާ ފިޔަވަޅުއަޅނަވެއްޖެ ކަމެއް !\nނިފަދަ ބޭފުޅަކު ދެކުނިންތޯ؟ 22 ހާސް ހިއްސާދާރުންނަށް ދީފައިވާ ރަށެއް ނާގޯށިއަކީ، އަދި މިވީ ދުވަސްތަކަށް ނާގޯށިއަށް ސަރުކާރުންވަނީ ކުލިވެސް ނަގާފައި، މިހާރު އެވިދާޅުވީ އެތަން ނަގާވާހަކަ، އަދި އިންވެސްޓަރެއްވެސް ހުރިވާހަކަ، ދެން ފެންނާނީ ހދ.ނާގޮށި އެއިންވެސްޓަރަށް ދޭތަން، އެކަމަކު 22 ހާސް ހިއްދާރުންގެ ހައްޤުދޭތަނެއް ނުފެނޭ، މިގޮތަށް ހެރެތެރެވެސް އިންވެސްޓަރެއް ހޯދައިގެން މިމަނިކުފާނުގެ ކުރީގެ ނައިބު އިންވެސްޓަރަކާ ހަވާލުކުރި އަދި 30 މިލިއަން ޑޮލަރަށް ވިއްކާލި، ނަމަވެސް 22 ހާސް ހިއްސާދާރުންނަށް އެންމެ ލޯލާރިއެއްވެސް ނުލިބޭގޮތަށް އެކަންވެސް ނިމިގެންދިޔައީ، މިފަދަ އިޤްތިސާދީ މާހިރެއް ދިވެހިން ދުވަހަކުވެސް ދެކުނިންތޯ؟ ކޯޓްތަށް ލިބިފައިވާނީ އެނގޭ އެއްވެސް މީހެއްގެ އިޤްތިސާދީ ހައްޤެއްވެސް އަދި ޑިމޮކްރަސީގެ ހައްގެއްވެސް ނުލިބޭނެކަން އެހެންވެ ހިތަށް އެރިހާގޮތަކަށް އަމަލުކުރަމުން އެގެންދަވަނީ\nބަދަލު ނުދީ އަތުލައިގެން ނުވާނެ! ބްރޯވެސް އިންވެސްޓަރުން ހޯދި


30 ޖޫން 2009 ގެ ނިޔަލަށް އެމްޑީޕީގައި ބާވީސް ހާހަށް ވުރެ ގިނަ މީހުން ރަޖިސްޓްރީ ވެއްޖެ – Maldivian Democratic Party\nމިދިޔަ ޖޫން މަހުގެ ނިޔަލަށް އިލެކްޝަންސް ކޮމިޝަންގައި އޮންނަ ސިޔާސީ ޕާޓީތަކުގެ ރަޖިސްޓްރީގައި ދިވެހި ރައްޔިތުންގެ ޑިމޮކްރެޓިކް ޕާޓީގައި 22458 މީހުން ހިމެނިފައިވާ ކަމަށް އެމްޑީޕީގެ ސެކްރެޓަރީ ޖެނެރަލް އައިޝަތު އާނިޔާ ވިދާޅުވެއްޖެއެވެ.\nއާނިޔާ ވިދާޅުވީ5ޖުލައި 2009 ވަނަ ދުވަހު ޕާޓީއަށް ވަންނަން އެދި އަލަށް ހުށަހަޅާފައިވާ 970 މީހުންގެ ތަފްސީލު އިލެކްޝަންސް ކޮމިޝަނަށް5ޖުލައި 2009 ގައި ފޮނުވާފައިވާ ކަމަށެވެ. އަދި ކުރިއަށް އޮތް ދެ ހަފުތާއެއްގެ ތެރޭގައި އެ މީހުން އެމްޑީޕީގެ މެމްބަރުންގެ ގޮތުގައި އިލެކްޝަން އޮފީހުގައި ރަޖިސްޓްރީ ވާނެކަމަށް އުންމީދުކުރާކަމަށް އޭނާ ވިދާޅުވިއެވެ.\n“އަލަށް އެމްޑީޕީއާ ގުޅޭ މީހުންގެ މައުލޫމާތު ޕާޓީން އިލެކްޝަންސް އަށް ފޮނުވުމަށްފަހު އެކަން އަވަސް ކުރުމަށް އަޅުގަނޑުމެން ގެންދަނީ އެ ކޮމިޝަނާ ގުޅަމުން.” އާނިޔާ ވިދާޅުވިއެވެ. “އެކަމަށް ބައެއް ފަހަރު އިލެކްޝަންސް ކޮމިޝަނުން3ހަފުތާއަށްވުރެވެސް ދިގު މުއްދަތު ނަގާ.”\nއިލެކްޝަންސް ކޮމިޝަނަށް ފޮނުވާފައިވާ މީހުންގެ ތެރޭގައި ބައެއް ރަށްރަށުން ވަރަށް ގިނަ އަދަދެއް ހިމެނޭކަމަށްވެސް އާނިޔާ ވިދާޅުވިއެވެ. އޭގެ ތެރޭގައި ލ އިސްދޫ އާއި ލ ހިތަދޫ އާއި އއ ތޮއްޑޫ އާއި ގއ ދާންދޫ އާއި ރ އިންނަމާދޫ އަދި ގދ ގެމަނަފުށި ހިމެނޭކަމަށް އޭނާ ފާހަގަ ކުރެއްވިއެވެ.\nއާނިޔާ ވިދާޅުވީ އަލަށް އެމްޑީޕީއާ ގުޅޭ މެމްބަރުން އިލެކްޝަންސް އޮފީހުގެ ރަޖިސްޓްރީގައި ހިމެނުން ލަސްވަމުންދާ މިންވަރަކަށް އެކަމުގެ ޝަކުވާ ޕާޓީއަށް ވަރަށް ބޮޑަށް ލިބެމުންދާ ކަމަށެވެ.\n“އަޅުގަނޑުމެން ބަލަން ޕާޓީއަށް ވަނުމަށް އެދި މީހަކު ފުރާފައިވާ ފޯމެއް ސެކްރެޓޭރިއަޓްއަށް ލިބޭއިރަށް އޭގައިވާ މައުލޫމާތު ވީހާވެސް އަވަހަކަށް އިލެކްޝަންސް އަށް ފޮނުވޭތޯ. ބައެއް ފަހަރު ޕާޓީގެ ސެކްރެޓޭރިއަޓުން އެކަން ކުރުން ލަސްވެފައި އެބަހުރި ބައެއް ސަބަބުތަކާހުރެ.” އާނިޔާ ވިދާޅުވިއެވެ. “މިހާރު އަމާޒުކޮށްފައި އޮންނާނީ ކޮންމެ ބުދަ ދުވަހެއްގެ 12.00 ގެ ކުރިން ވަންނަ ފޯމުތަކުގެ ތަފްސީލު ޖެހިގެން އަންނަ ބުރާސްފަތި ދުވަހު އިލެކްޝަންސް ކޮމިޝަނަށް ފޮނުވުމަށް.”\nސެކްރެޓަރީ ޖެނެރަލް އާނިޔާ ވިދާޅުވީ އެމްޑީޕީގެ މެމްބަރަކަށް ވުމަށް އެދި ރާއްޖޭގެ އެކި ކަންކޮޅުތަކުން ވަރަށް ގިނަ އަދަދެއްގެ މީހުން ފޯމު ފުރާފައި ހުށަހަޅަމުންދާ ކަމުގައެވެ.\n“ވަރަށް ގިނަ އަދަދެއްގެ މީހުން އެމްޑީޕީއާ ގުޅެމުން މިހާރު މި އަންނަނީ. މިއީ މި ޕާޓީއަކީ ރައްޔިތުން އެދޭފަދަ، ތަސައްރަފު ފުދިފައިވާ، ޑިމޮކްރެޓިކް އުސޫލުތައް ހިމެނޭ، ރައްޔިތުން ގަބޫލުކުރާ ފެންވަރުގެ ޕާޓީއެއްކަން ދޭހަކޮށްދޭ ވަރަށް ބޮޑު ހެއްކެތް.”


NIC ge Raees Sulaiman media ah "gellijje"!:\nއެންއައިސީގެ ރައީސް އަހުމަދު ސުލައިމާން--\nއެންއައިސީގެ ރައީސް ސުލައިމާން މީޑިއާއަށް "ގެއްލިއްޖެ"!؟\n22 ޖޫން 2020 - 20:15:00\nޤާނޫނު ތަންފީޒުކުރާ އިދާރާތަކާއި އެ އިދާރާތަކުގެ މުވައްޒަފުން ކުރާ ޤާނޫނާއި ގަވާއިދާ ހިލާފު އަމަލުތައް ބަލައި ތަހުޤީޤުކުރުމަށް އުފައްދާފައިވާ ނެޝަނަލް އިންޓެގްރިޓީ ކޮމިޝަން (އެންއައިސީ)ގެ އަޑެއްބަޑެއް ނީވޭތާ ދުވަސްތަކެއް ވެއްޖެ އެވެ.\nހާއްސަކޮށް ފުލުހުންގެ މައްޗަށް އެކިކަންކަމުގައި ބޮޑެތި ތުހުމަތުތައް ކުރެވެމުން އަންނައިރު މިއިން އެއްވެސް ކަމެއްގައި އެންއައިސީގެ ބަހެއް ނީވެއެވެ.\nފުލުހުންގެ މުއައްސަސާ ރިފޯމް ކުރުމަށް ހުށަހެޅުނު ބިލާއި އެކު ފުލުހުންގެ ފަރާތުން މީގެ ކުރިން ކުރިމަތިވެފައިވާ އަނިޔާއާއި އެކަންކަމަށް އެއްވެސް ވަރަކަށް އިންސާފު ނުލިބޭ ވާހަކަ ވަނީ އިތުރުވެފައެވެ. އަދި ފުލުހުންގެ މުއައްސަސާގެ ވަކިވަކި ފުލުހުންގެ މައްޗަށް ތުހުމަތު ކުރެވޭ އެކި ބޮޑެތި ކަންކަމުގެ ވާހަކަވެސް އަންނަނީ ދެކެވެމުންނެވެ.\nއެހެން ނަމަވެސް މިއިން އެއްވެސް ކަމެއް ތަހުގީގު ކުރުމަށް އޮތް އެންއައިސީގެ ފަރާތުން ބަހެއް އިވިފައެއް ނުވެއެވެ. ވަކި ވަކި ފުލުހުން ކުރާ ކަންކަން ތަހުގީގުކޮށް ބެލުމަށް އުފެއްދުމަށް ފަހު މުސާރަ ދީފައި ތިބި ފަރާތްތަކެއްގެ އަޑު މިފަދަ ދަނޑިވަޅެއްގައި ނީވުމަކީ ކަންބޮޑުވާންޖެހޭ ކަމެކެވެ.\nމިކަންކަމުގައި އެންއައިސީގެ އަޑެއް ނީވޭ ސަބަބެއްކަމަށް ވަނީ މިކަމެވެ. އެންއައިސީގައި ވެސް މީޑިއާ މައުލޫމާތު ދިނުމަށް އިންފޮމޭޝަން އޮފިސަރެއް ހުންނައިރު މީޑިއާތަކަށް މައުލޫމާތު ދޭނީ ކޮމިޝަންގެ ރައީސް އަހުމަދު ސުލައިމާން ކަމަށް އެ ފަރާތުން ވިދާޅުވެއެވެ. އެހެން ނަމަވެސް އެންއައިސީގެ ރައީސް ސުލައިމާނަށް ތަކުރާރުކޮށް ގުޅުމުން ވެސް އަދި މެސެޖް ކުރުމުން ވެސް ފޯނަށް ޖަވާބު ނުދެއްވުމުން މަގާމުގެ މައްސޫލިޔަތު އަދާކުރާ މިންވަރާއި މެދު ސުވާލު އުފެދެއެވެ.\nމީޑިއާއަށް ޖަވާބުދާރީނުވެ މަގާމުގައި ދެމިހުރުމަކީ ޑިމޮކްރެޓިކް ނިޒާމަކަށް ބީރައްޓެހި އަމަލެކެވެ. އެ ފަދަ ބޭފުޅަކު މިނިވަން މުއައްސަސާ ހިންގުމުގެ ޒިންމާ އަދާކުރުމަކީ ނިޒާމަށް އޮތް ނުރައްކަލަކަށް ނޫނީ ނުވާނެ އެވެ. ސުލައިމާން މައުލޫމާތު ދޭން ބޭނުން ނުވާ ނަމަ އެ މުއައްސަސާއިން މައުލޫމާތު ލިބޭނެ އިންތިޒާމެއް ގާއިމްކޮށް ދޭން ޖެހޭނެ އެވެ.\nއެންއައިސީގެ މަސައްކަތްތައް ހުރިގޮތުން އެންމެ ފަހުން ހިތްހަމަނުޖެހުން ފާޅުކުރީ ހޯމް މިނިސްޓަރު އިމްރާން އަބްދުއްﷲ އެވެ. މިނިސްޓަރު އިމްރާން ވަނީ އެންއައިސީ އެންމެ ފުރިހަމަ ގޮތުގައި ނުހިނގާކަމަށް ވިދާޅުވެ ފާޑު ވިދާޅުވެފައެވެ.\nއެގޮތުން މިހިނގާ ޖޫން އެއްވަނަ ދުވަހު މިނިސްޓަރު އިމްރާން ކުރެއްވި ޓްވީޓެއްގައި ވިދާޅުވެފައިވަނީ ފުލުހުން ވެސް އަދި ޖަލުތަކުގައިވެސް ނުހައްގުން ކަންކަން ނުހިނގާނެ ގޮތަށް ސިޔާސަތުތައް ރޭވުމަކީ ހޯމް މިނިސްޓްރީން ކުރަމުންދާ މަސައްކަތެއްކަމަށެވެ. ނަމަވެސް ވަކި ވަކި އޮފިސަރުން ޤާނޫނާ ހިލާފަށް ކުރާ ކަންކަމުގައި ފިޔަވަޅު އެޅުމަށް އެންއައިސީ ފުރިހަމަ ގޮތުގައި ހިންގުމަށް އެންއައިސީއާ ބެހޭ ގާނޫނު ލާޒިމްކުރާ ކަމެއްކަން މިނިސްޓަރު އިމްރާން ވަނީ ހަނދާން ކޮށްދެއްވާފައެވެ.\nއެންއައިސީން އެ ކޮމިޝަންގެ މަސައްކަތްތައް އެންމެ ރަނގަޅު ގޮތުގައި ނުކުރާއިރު ފުލުހުންގެ މުއައްސަސާ ރިފޯމް ކުރުމަށް މުހިންމު މަސައްކަތްތަކެއް ކުރާ މިވަގުތުގައި މީޑިއާއަށް ގެއްލޭ ކޮމިޝަންތަކެއްގެ ރައީސުން މަގާމުގައި ތިބުމަކީ ރައްޔިތުންގެ ކަންބޮޑުވުންތައް އިތުރުވާނެކަމެކެވެ.\nއަދީބުގެ ދައުވާތައް ބާތިލުކޮށް، މިނިވަން ވެއްޖެ


bharat kande nooneve, Dhivehinge kandeve – adduLIVE\nOct 10, 2020, 14:45 އައި އެލް\nސައުތު އޭޝިއަން ފްރީ ޓްރޭޑް އެގްރީމަންޓް ނުވަތަ ސަފްޓާގެ ނަމުގައި ސާކުގެ ގައުމުތައް މިނިވަން ވިޔަފާރީގެ ވިޔުގައަކުން ގުޅާލައި އިންޑިޔާވކަނޑަކީ މިނިވަން ވިޔަފާރީގެ ނާރެހަކަށް ހެދުމުގެ ވާހަކަ އެންމެ ފުރަތަމަ ތިލަވެގެން އައީ 1998 ވަނަ އަހަރު ސްރީލަންކާގެ ވެރިރަށް ކޮލަމްބޯގައި ބޭއްވި ސާކު ސަމިޓުގެ ތެރެއިންނެވެ. އެއީ ސާކް އުފެދުނު ފަހުން ވެރީންގެ ދިހަ ވަނަ ސަމިޓެވެ. އިންޑިޔާ ތަމްސީލު ކުރެއްވީ ބޮޑުވަޒީރު ވަޖްޕާއީއެވެ. ޕާކިސްތާނު ތަމްސީލު ކުރެއްވީ ބޮޑުވަޒީރު ނަވާޒު ޝަރީފެވެ.\nސަމިޓު ކަވަރުކުރާން ކޮލަމްބޯއަށް ދިޔަ މަދު ދިވެހި ނޫސްވެރިންގެ ތެރެއިން އެކަކީ އަޅުގަޑެވެ. ސަމިޓު ކަވަރުކުރާން އެކި ގައުމުތަކުން ދިޔަ ގިނަ ނޫސްވެރިން ތިބީ އަދި ސަމިޓުގެ އެއް ޕްރެސް ސެންޓަރު ގާއިމް ކުރެވިފައިވަނީ އޭރުގެ އިންޓަރ ކޮންޓިނެންޓަލް ހޮޓަލުގައެވެ. މިހާރު އެއީ ކިންގްސްބަރީ ހޮޓަލެވެ. ސަމިޓުގެ ނިންމުންތަކާއި އަރައިރުންތަކުގެ އުދާސް ނޫސްވެރިންނާ ހަމަޔަށް ތިލަވެގެންއައިސް އެއްހޮޓަލެއްގައި ތިބޭއިރު އަޅުގަޑުމެންގެ ތެރޭގައިވެސް އެކި ކަންކަމާމެދު ހޫނު ބަހުސްތައް ހިނގާގޮތް ވަރަށް ގިނައިން މެދުވެރިވެއެވެ.\nއިންޑިއަން އެކްސްޕްރެސްއޭ ކިޔުނު ނޫހުގެ ފަރާތުން ގޮސްހުރި ނޫސްވެރިޔާ އެއް ރޭ ފެށި ވާހަކައެއްގައި ބުނެފިއެވެ. ބަހާރަތު ކަނޑުގައި ސަފްޓާ ގާއިމުކުރީމާ އޭގެ ފައިދާ އެންމެނަށްވެސް ވަރަށް ބޮޑުވާނެއެވެ. ކަލޭމެންގެ ރާއްޖެއަކީ މުޅީންވެސް ބަހާރަތު ކަނޑަށް ބަރޯސާވާ ގައުމަކަށްވީމާ ކަލޭމެންނަށް ލިބޭނޭ ފައިދާ ވަކިން ބޮޑުވާނެއެވެ. އަޅުގަޑު އަހައިފީމެވެ. ބަހާރަތު ކަނޑަކީ ކޮބައިބާވައެވެ. މީނާ ޖަވާބުދިނެވެ. އެއީ އިންޑިޔާކަނޑެވެ. އިންޑިޔާއަށް ނިސްބަތްކުރެވޭ އިންޑިޔާގެ ކަނޑެވެ. ތިމަންނާ ބޭނުންކުރާހިތްވާނަމަކީ ބަހާރަތުކަނޑެވެ. ބަހާރަތަކީ އިންޑިޔާއެވެ. އަޅުގަޑު ބުނެފީމެވެ. އިންޑިޔާ ކަނޑޭ ކިޔަކަސް އެއީ ކަލޭމެންގެ ބަހާރަތާއި އެ ބަހާރަތުގެ ކިއްލާ ނިއުދިއްލީގެ ކަނޑެއް ނޫނެވެ. ކަލޭމެންގެ ހުދޫދު އެއްގަމުން ފެށިގެން ބާވީސް ކިލޯމީޓަރު ބޭރަށް ނިމެއެވެ. އެހެންވީމާ އިންޑިޔަން އޯޝަނޭ ކިޔަކަސް އެއީ ނިއުދިއްލީގެ އަމިއްލަ ކަނޑެއްކަމަށް ހީނުކުރާށެވެ.\nމީނާ ހުރީ ޒުވާބުކުރާ މޫޑެއްގައެވެ. އެހެންވީމާ ބުނެފިއެވެ. އިންޑިޔާ ކަނޑޭ ކިޔަނީ އިންޑިޔާއަށް ނިސްބަތްކޮށްފައެވެ. ކަލޭމެންގެ ދިވެހިރާއްޖެ އޮންނަނީވެސް އިންޑިޔާ ކަނޑުން ލަކްޝަދީޕު ކަނޑޭ ކިޔުނު ސަރަހައްދުގައެވެ. ލަކްޝަދީޕަކީ ކޮންތަނެއްކަން ކަލެޔަށް ކިޔައިދޭންޖެހޭނެ ބާވައެވެ. އަޅުގަޑު ބުނެފީމެވެ. އިނގިރޭސީންގެ އަތްދަށުން 15 އޮގަސްޓް 1947 ގައި ތިޔަބުނާ އިންޑިޔާ މިނިވަންވުމުގެ ކުރީގައި އިންޑިޔާއެއް އޮވޭހެއްޔެވެ. ނޯވެއެވެ. އިންޑިޔާއޭ މިއަދު ތިކިޔަނީ ކުދިކުދި އެތައް ރަސްކަމެއް ހިނގަމުންދިޔަ ތަންތަން އެއްކޮށްލައިގެން ރިބްރޭންޑްކޮށްގެން އުފައްދާފައިވާ އާ ގައުމަކަށެވެ. އޭގެ މާކުރީންވެސް އިންޑިޔާ ކަނޑެއް އޮވެއެވެ. އިންޑިޔާ މިނަމަކީ ބަހާރަތެއްވެސް ނޫނެވެ. އެއީ ގަދީމީ އިންޑަސް ވާދީއަށް ނިސްބަތްކޮށްފައި ކިޔާން ފެށުނު ނަމެކެވެ. އިންޑަސް ވާދީގެ ބޮޑުބައެއް މިއަދު އެއޮތީ ޕާކިސްތާނުގައެވެ. އެހެންވީމާ ބަހާރަތު ކަނޑޭ ނުކިޔައި ޕާކިސްތާނު ކަނޑޭ ކިޔުންވެސް މާ ހެޔޮކަންބޮޑުވެގެންވެއެވެ.\nއެވެސް ދުވަހެކެވެ. އޭގެ ބާވީސް އަހަރު ފަހުން މިވާހަކަ ތިލަކުރާނަމޭ މިއަދު ހިތަށްއެރީ މީހަކާ ޖަދަލު ކުރިވާހަކަ ދައްކާކަށެއް ނޫނެވެ. ތަންތަނަށް ކިޔާ ނަންނަމުގެ ބާވަތުން އެތަނެއްގެ ތާރީޚާއި މިލްކުވެރިކަމާމެދު ގިނަބަޔަކަށް އަރާފައި އޮންނަ އޮޅުންތަކެއްގެ ސަބަބު ބަޔާން ކުރުމުގެ ގޮތުންނެވެ.\nއިންޑިޔާ ކަނޑަށް އިންޑިޔާ ކަނޑޭ ކިޔާތީ އިންޑިޔާގެ ވަރަށް ގިނަ ބައެއްގެ ސިކުނޑިތަކަށް އެއީ ހަގީގަތުގައިވެސް ނިއުދިއްލީގެ އިހުތިސާސް އޮންނާންޖެހޭ އެމީހުންގެ ސަރަހައްދެކޭ ހީވެއެވެ. މިއަދު ދިވެހީންގެ ތެރޭގައިވެސް މި ވިސްނުން ގެންގުޅޭ މީހުން ތިބިކަމަށް ލަފާކުރެވެއެވެ. އެހެން މިދެންނެވީ އިންޑިޔާ ކަނޑުގައި ދިވެހިރާއްޖެ އޮންނަހާ ދުވަހަކު އިންޑިޔާގެ ނުފޫޒު އޮންނާނެޔޭ އޮންނާން ވެސްވާނެޔޭ ބުނާ ދިވެހީންނާ ދިމާވާތީއެވެ. އެއިން ހަމައެކަކަށްވެސް ނަމުގެ އަސްލަކީ ކޮބައިކަމެއް މޭރުމެއް ނުވެއެވެ. ނަމުގެ އަސްލު މޭރުންވާ ބަޔަކު ތިބިއްޔާ އެބަޔަކު އިންޑިޔާ ދޫކޮށްލާފައި ކިޔޭތޯ މިބަލަނީ ބަހާރަތެވެ. އެއީ ހިންދީން ކިޔަން ބޭނުންވާ ގޮތެވެ.\nމިއަދުގެ ދުނިޔޭގައި މިޒާތުގެ ނަންނަމުގެ ސަބަބުން އުފެދޭ މައްސަލަތަކުގެ މިސާލު އެހެން ސަރަހައްދުތަކުންވެސް ނެގޭން އެބައޮތެވެ. މީގެ އެއް މިސާލަކީ ދެކުނު ޗައިނާ ކަނޑެވެ. ސައުތު ޗައިނާ ސީއޭ ކިޔާތީ އެއީ ބެއިޖިންގުގެ އިހުތިސާސްގެ ތެރޭގައި އޮންނާންޖެހޭ ކަނޑެއްކަމަށް ޗައިނާއަށްވެސް ހީކުރެވެނީ ތޯއްޗެކެވެ. ކަނޑު ހިއްކައިގެން އައު ޖަޒީރާތައް އުފަންކޮށް އެހެން ގައުމުތަކުން ދައުވާކުރާ ފަރުފަރާއި ފަޅުފަޅުގެ މައްޗަށް ޗައިނާއިން ވަނީ އަތްގަދަކޮށްފައެވެ.\nފިލިޕީންސާއި ވިއެޓްނާމާއި މެލޭޝިޔާ ފަދަ ގައުމުތައް ޗައިނާއާ އަރާރުންވެ ދެކުނު ޗައިނާ ކަނޑަކީ މައްސަލަތައް ބޮޑު ކަނޑަކަށްވެފައިވަނީ މިހެންވެއެވެ. މީގެ އަނެއް މިސާލަކީ ގަލްފު ކަނޑެވެ. އަރަބީން ފިޔަވައި އެހެން މީހުން އެކަނޑަށް ކިޔަނީ ޕާރޝިއަން ގަލްފެވެ. އީރާނު ކަނޑެވެ. މިހެން މިކަންއޮތީމާ އެކަނޑުގައިވާ އެންމެހައި ޖަޒީރާތަކުގެ މައްޗަށް ތެހެރާނުން ދައުވާކުރެއެވެ. އެ ކަނޑުގައިވާ މިނިވަން ގައުމެއްކަމަށްވާ ބަހުރޭނަކީވެސް އީރާނު ގަބޫލުކުރާގޮތުގައި އީރާނަށް ނިސްބަތްވާންޖެހޭ ޖަޒީރާއެކެވެ.\nބޭ އޮފް ބެންގޯލް ނުވަތަ ބަންގާޅުކަނޑުގެ އަނގަމަތީގައި އޮންނަ އެންޑަމަން ޖަޒީރާތަކާއި ނިކޮބާރު ޖަޒީރާތައް މިއަދު މިލްކުވެގެންވަނީ އިންޑިޔާއަށެވެ. ބަހާރަތަށެވެ. އެއީ އިންޑިޔާއަށް މިނިވަންކަންދިންއިރު އިނގިރޭސިން ކުރި ހަދިޔާއެކެވެ. މިހެންވުމުން ބަންގާޅު ކަނޑުގެ އިރުމަތިން ފެށިގެން އެންމެ ހުޅަނގުން އިންޑިޔާގެ އައްސޭރިޔަށްވެސް އިންޑިޔާގެ އިހުތިސާސް އެބައޮވެއެވެ. ހަމައެގޮތަށް އިންޑިޔާގެ ހުޅަނގު ބިތުގައި ލަކްޝަދީޕުން ފެށިގެން ދެކުނަށްގޮސް އީކުއޭޓަރާ ހަމަޔަށް ނުވަތަ އެޔަށްވުރެވެސް ދުރަށް އިންޑިޔާގެ ކޮންޓްރޯލް އޮތުމަކީ ބަހާރަތު ކަނޑޭ ބަޔަކު އެކިޔާ ކިޔުމުގެ ފަހަތުގައި އޮތް ބޭނުމަކަށް ވެދާނެއެވެ. ނިއުދިއްލީގެ ދުރުރާސްތާގެ ސްޓްރެޓީޖިކް ވިސްނުމަކީ އެއީ ކަމަށްވެސް ވެދާނެއެވެ. މިކަން މިމަގުން ކުރެވޭނީ ދިވެހިރާއްޖޭގެ މުސްތަގިއްލުކަން އެހެންގޮތަކަށް އަނބުރާލައިގެންނެވެ. ނުވަތަ އަނބުރާލެވުނު ދުވަހަކުންނެވެ.\nއެންޑަމަންގެ ޕޯޓް ބްލެއާރއިން ފެށިގެން ޗެންނާއީއާ ހަމަޔަށް އިންޑިޔާ ކަނޑުގެ އިރު އުތުރުގެ ކޮންޓްރޯލް ނިއުދިއްލީއަށް އެއޮތީ ލިބިފައެވެ. އެއީ ދިވެހިރާއްޖެއާބެހޭ ކަމެއް ނޫނެވެ. އެކަމަކު ކަނިޔާކުމާރީން ފެށިގެން އީކުއޭޓަރު ފަހަނަޅައި ދެކުނަށްގޮސް ދިވެހިރާއްޖޭގެ އެންމެ ދެކުނުން އައްޑޫއާ ހަމަޔަށް ނިއުދިއްލީގެ ކޮންޓްރޯލް އޮތުމަކީ ދިވެހިރާއްޖެއާ ބެހޭކަމެކެވެ. ދިވެހީންގެ މަސްލަހަތު ތަންނުދޭނޭ ކަމަކެވެ. ބަހާރަތު ކަނޑޭ ކިޔަސް އެހެންނަމެއް ކިޔަސް މައްސަލައެއް ނެތެވެ. އޮތީ ނަމުގެ މައްސަލައެއް ނޫނެވެ. ކަމުގެ މައްސަލައެކެވެ.\nއިންޑިޔާ ކަނޑުގެ ދަތުރުފަތުރުގެ އެންމެ މުހިއްމު އެއްމަގު އޮތީ ރާއްޖޭގެ ދެކުނުގައެވެ. ބޮޑެތި ބާރުތަކުގެ ކޯޅުމުގެ ތެރެއިން ވަކިބަޔަކު ބޭނުންވާ ކަމެއް ކުރުމަށްޓަކައި އެމަގު ބަންދުކޮށް ހުޅުވައި މިސަކަރާތެއް ޖަހާން ފަށައިފިނަމަ އާ ދަންތުރައެއްގައި ދިވެހިރާއްޖެ ބެދޭނެއެވެ. އެއީ ވަރަށް ނުރައްކާތެރި ކަމެކެވެ. އެއީ ދުނިޔޭގެ ސުލްހަޔާއި ހަމަޖެހުމާއި އިންޑިޔާ ކަނޑުގެ މަސްލަހަތަށް އެންމެ ފައިދާ ބޮޑުގޮތެއްވެސް ނޫނެވެ. ވަކިބައެއްގެ ކޮންޓްރޯލް މުޅި އިންޑިޔާ ކަނޑަށް ފެތުރުމަކީ އެކަނޑުގެ ދަތުރުފަތުރާއި ވަސީލަތްތައް ހިއްސާކުރަން ބޭނުންވާ އެންމެންގެ މަސްލަހަތު ނިޔާކުރާ އެންމެ މޮޅުގޮތްކަމުގައިވާނޭ ގޮތެއްވެސް ނޯންނާނެއެވެ. އަޅުގަޑު ހިތުން މުޅި ދުނިޔެއަށް ފައިދާ އޮތީ ދިވެހިރާއްޖެއާއި ދިވެހީންގެ މުސްތަގިއްލުކަން ދެމެހެއްޓުނު ވަރަކުންނެވެ. އިންޑިޔާ ކަނޑުގެ ރައްކާތެރިކަމަށް އޮތް މަގަކީވެސް ދިވެހީންގެ ރައްކާތެރިކަމާއި މުސްތަގިއްލުކަމެވެ.


BREAKING NEWS: Gathulu Aamu Huttuvan Bainalaguvaamee Ehee Ah Palestine In Edhijje - Vaguthu\nގަތުލު އާއްމު ހުއްޓުވަން ބައިނަލްއަގްވާމީ އެހީ އަށް ފަލަސްތީނުން އެދިއްޖެ\nއިސްރާއިލްގެ ހައްދުފަހަނައަޅާފައިވާ އަނިޔާވެރި ސިފައިން ހިންގަމުންދާ ޤަތުލުޢާންމު ހުއްޓުވުމަށް، ފަލަސްތީނު ރައްޔިތުން ބައިނަލްއަޤުވާމީ އެހީއަށް އެދިއްޖެއެވެ.\nފަލަސްތީނުގެ ސަރުކާރުގެ ތަރުޖަމާނު ޔޫސުފް އަލް މަހުމޫދު ވިދާޅުވީ ފަލަސްތީނުގެ ގައްޒާގައި އިސްރާއީލުގެ ސިފައިން ހިންގަމުންދާ ގަތުލު އާއްމު ހުއްޓުވަން ބައިނަލްއަގްވާމީ ފަރާތްތަކުން ވީހާވެސް އަވަހަކަށް މަސައްކަތް ކޮށްދިނުމަށް އެދޭ ކަމަށެވެ.\nގައްޒާގައި މިއަދު ހަމަނުޖެހުންތައް ބޮޑުވެފައިވަނީ އެމެރިކާގެ އެމްބަސީ ގުދުސް އަށް ރަސްމީކޮށް މިއަދު ބަދަލުކުރުމާ ގުޅިގެންނެވެ. އެކަމާ ދެކޮޅު ހެދުމުގެ ގޮތުން ފަލަސްތީނުގެ ގިނަ އަދަދެއްގެ އާއްމުން އަންނަނީ މުޒާހަރާ ކުރަމުންނެވެ. މުޒާހަރާގެ ބައިވެރިންނާ ދެކޮޅަށް އިސްރާއީލުގެ ސިފައިން ހަމަލާތައް ދެމުން އަންނައިރު މި ހަމަލާތަކުގައި މިހާތަނަށް 37 މީހަކު ވަނީ ޝަހީދުވެފައެވެ.\nޝަހީދުކޮށްފައިވާ މީހުންގެ ތެރޭގައި ކުޑަކުދިން ވެސް ހިމެނޭ ކަމަށް މީޑިޔާ ރިޕޯޓުތައް ބުނެއެވެ.\nއެމެރިކާގެ އެމްބަސީ ގުދުސް އަށް ބަދަލުކޮށްފައިވަނީ އިސްރާއީލުގެ ވެރި ރަށަކީ ގުދުސް ކަމަށް ބަލައިގަންނަން އެމެރިކާގެ ރައީސް ޑޮނަލްޑް ޓްރަމްޕު މިދިޔަ އަހަރުގެ ޑިސެމްބަރު މަހު ނިންމުމާ ގުޅިގެންނެވެ. އިސްރާއީލުގައި މީގެކުރިން އެމެރިކާގެ އެމްބަސީ ހުރީ އެގައުމުގެ ދެވަނަ އަށް އެންމެ އާބާދީ ބޮޑު ސިޓީ ކަމަށްވާ ތެލް އަވީވްގައެވެ.\nއެމެރިކާގެ އެމްބަސީ ގުދުސް އަށް ބަދަލު ކުރުމަކީ ރިޔާސީ އިންތިހާބުގެ ކެމްޕޭން ތެރޭގައި ޓްރަމްޕް ވެފައިވާ ވައުދެކެވެ.\nއިސްރާއިލުގެ ވެރިރަށުގެ ގޮތުގައި ޤުދުސް ބަލައިގަތުމަށް، ޓްރަމްޕް ނިންމި ނިންމުމާ ގުޅިގެން ފަލަސްތީނުގެ އެކި ސަރަޙައްދުތަކުގަޔާއި ދުނިޔޭގެ އެކި ކަންކޮޅުތަކުގައިވެސް ބޮޑެތި މުޒާހަރާތަކެއް ކޮށްފައިވެއެވެ.\nދުނިޔޭގެ މަޝްރަހު ދިރާސާ ކުރާ ފަރާތްތަކުންވެސް ބުނާ ގޮތުގައި އެމެރިކާގެ މި ނިންމުމުގެ ސަބަބުން، މެދުއިރުމަތީގެ މަޝްރަހު އިތުރަށް ގޯސްވުމަށް މަގުފަހިވާނެއެވެ. ހަމައެހެންމެ، މިކަމުގެ ސަބަބުން ފަލަސްތީނަށް މިނިވަން ދަޢުލަތެއްގެ މަޤާމު ހޯދައިދިނުމަށް ކުރަމުންދާ މަސައްކަތްތަކަށްވެސް ހިޔަނި އެޅިގެންދާނެއެވެ.\nމެއި 14, 2018 18:50\nޔާﷲ، ނުބައިވެގެންވާ ޔަހޫދީން ބަލިކުރައްވާ މުސްލިމުންނަށް ނަސްރު ދެއްވާފާނދޭވެ. އާމީން\nމެއި 14, 2018 19:26\nމުސްލިމުންނަށް ނަސްރު ދެއްވާންދޭވެ. ޢާމީން\nމެއި 14, 2018 19:42\nއާމީން... ޔާﷲ އަޅަމެންގެ ދުއާ އިޖާނަ ކުރައްވަފާންދޭވެ... ޔާﷲ... މަދަދު ދެއްވާންދޭވެ...\nމެއި 15, 2018 08:59\nމެއި 14, 2018 19:47\nފަލަސްތީނުމީހުން އަދިވެސް ހޭއަރާކަށްނުވޭ! 1945ން ފެށިގެން ކުރަން އުޅޭކަމެއް 80 އަހަރުވީއިރުނުވެވުނު ކަމެއް މިއަދުވެސް ނުވާނެ އަދި މާދަމާވެސް ވާނެހެނެއް. ހިޔެއްނުވޭ!\nމެއި 14, 2018 21:18\nމެއި 15, 2018 00:57\nކަލެއަށް އެބަވެއެއްނު. ކަލޭ ތީ އިޒްރޭލު މީހެއްތަ؟\nމެއި 15, 2018 08:21\nއެކަހަލަ ކޮންމެ ކަމެއް ވަކި ގްރޭސްޕީރިއެޑް އެއްގަ ވާން ޖެހޭތަ ހޭބައްޔާ\nމެއި 14, 2018 20:26\nމީތް ﷲ މިނުބާާކީފިރުން ބަލިކުރައްވައި ނިކަމެތި ކުރައްވާ ދޭވެ'\nމެއި 14, 2018 21:08\nބައިނަލްއަޤްވާމީ ދުނިޔޭގައި ތިބީ ހުސް މުސްލިމުނަނާ ދެކޮޅު ކާފަރުން. އެމީހުން މުސްލިމުންނަކަށް އެހީތެރިކަން ފޯރުވައެއް ނުދޭނެ.


Bandhugai thibey memberun Majilis ah haazirukohdhinumuge bahus | Mihaaru\nއިދިކޮޅު މެމްބަރެއް ކަމަށްވާ އަހުމަދު މަހުލޫފް އިންޓަވިއުއެއް ދެއްވަނީ: އޭނާ މިހާރު ހުންނެވީ ފުލުހުންގެ ބަންދެއްގައި\nބަންދުގައި ތިބޭ މެމްބަރުން މަޖިލީހަށް ހާޒިރުކޮށްދިނުުގެ ބަހުސް\n21 މާޗް 2018 - 08:36 16 comments\nރައްޔިތުން އިންތިޚާބު ކޮށްފައި ތިބޭ މަންދޫބުން ކަމަށް ވާތީ، ރައްޔިތުން މަޖިލިހުގެ މެމްބަރުންނަށް ޚާއްސަ ރައްކާތެރިކަން ނުވަތަ ޚާއްސަ އިމްތިޔާޒްތަކެއް އޮވެ އެވެ. މެމްބަރަކު މަޖިލީހުގައި ދައްކާ ވާހަކައަކާ ގުޅިގެން ނުވަތަ ވޯޓު ދޭ ގޮތަކާ ގުޅިގެން ދައުވާއެއް ނުކުރެވޭނެ އެވެ. ކުށެއް ކުރަނިކޮށް ފެންނަ ހާލަތުގައި ނޫނީ މެމްބަރަކު ހައްޔަރު ކުރާ ނަމަ، ޕްރޮސެކިއުޓާ ޖެނެރަލް މެދުވެރިކޮށް ކޯޓު އަމުރެއް ހޯދަން ޖެހެ އެވެ.\nއެކަހަލަ އިމްތިޔާޒްތަކުގެ އިތުރުން ކުށުގެ ތުހުމަތުގައި ހައްޔަރުކޮށް، ބަންދުގައި ހުންނަ މުއްދަތުގައި މަޖިލީހުގެ ޖަލްސާތަކަށާއި ކޮމެޓީތަކަށް ހާޒިރުވުމުގެ ފުރުސަތު އޮވެ އެވެ. މި އިމްތިޔާޒް ބަޔާން ކޮށްފައިވަނީ މަޖިލީހުގެ ގަވާއިދުގެ 205 ވަނަ މާއްދާގަ އެވެ. ކުށުގެ ތުހުމަތުގައި ކުރިން ހައްޔަރުކުރި ބައެއް މެމްބަރުން، އެ އިމްތިޔާޒުގެ ދަށުން، މަޖިލީހަށް ހާޒިރުކުރި އެވެ. އެކަމަކު މި ސަރުކާރުގައި އެކަން އޮތީ އެހެންނެއް ނޫނެވެ.\nމިހާރު އެކަން ވެސް ވެފައި ވަނީ ގާނޫނީ ބަހުސަކަށެވެ. މި ބަހުސް މިފަހަރު އައީ ދާދި ފަހުން މަޖިލީހުން ފާސްކުރި ބޮޑު ދެ ބިލަކާ ގުޅިގެން އިދިކޮޅު ތިން މެމްބަރެއްގެ ފަރާތުން ސުޕްރީމް ކޯޓަށް ހުށަހެޅި މައްސަލާގެ ތެރޭގަ އެވެ. އެ ދެ ބިލް ފާސްކުރީ ކުށުގެ ތުހުމަތުގައި ހައްޔަރު ކޮށްފައި ތިބި އިދިކޮޅު ބައެއް މެމްބަރުން މަޖިލީހަށް ހާޒިރުކޮށް ނުދީ ކަމަށް ވާތީ އެ ދެ ބިލް ބާތިލްކުރަން އެ ތިން ބޭފުޅުންގެ ފަރާތުން ހުށަހެޅުއްވީ އެވެ.\nދައުލަތުން ސުޕްރީމް ކޯޓުގައި ބުނީ ކުށުގެ ތުހުމަތުގައި ތިބި މެމްބަރުން މަޖިލީހަށް މިހާރު ހާޒިރު ކޮށްދޭން ނުޖެހޭ ކަމަށެވެ. ދައުލަތުން ގަބޫލުކުރާ ގޮތުގައި މަޖިލީހުގެ ގަވާއިދުގެ 205 ވަނަ މާއްދާގެ ބާރު މިހާރު ވަނީ ކެނޑިފަ އެވެ. ސަބަބަކީ ބަންދުގައި ތިބޭ މެމްބަރުން މަޖިލީހަށް ހާޒިރުކޮށްދޭން ޖެހޭ ގޮތަށް އޮތް މާއްދާ ހަދަން ބާރު ލިބުނު ގާނޫނުގެ 16 ވަނަ މާއްދާ ސުޕްރީމް ކޯޓުން 2013 ގައި ބާތިލްކުރުމެވެ.\nރައްޔިތުންގެ މަޖިލިހުގެ އިމްތިޔާޒް ގާނޫނުގެ 16 މާއްދާ ސުޕްރީމް ކޯޓުން ބާތިލްކުރުމުން މަޖިލީހުގެ ގަވާއިދުގެ 205 ވަނަ މާއްދާ ވެސް ބާތިލްވެފައިވާ ކަމަށް ދައުލަތުން ގަބޫލުކުރެ އެވެ. ދައުލަތުން އެ ހަވާލާދޭ ސުޕްރީމް ކޯޓުގެ ހުކުމް އައީ އިމްތިޔާޒް ގާނޫނުގެ ބައެއް މާއްދާތައް ގާނޫނު އަސާސީއާ ޚިލާފް ކަމަށް ބުނެ އެޓާނީ ޖެނެރަލްގެ ފަރާތުން 2013 ގައި ހުށަހެޅި މައްސަލައެއްގަ އެވެ.\nއިމްތިޔާޒް ގާނޫނުގެ 16 މާއްދާގައި އޭރު އޮތީ "މަދަނީ ނުވަތަ މައްސަލައެއްގެ ތަހުގީގުގެ މަރުހަލާގައި ނުވަތަ ޖިނާއީ ކުށެއްގައި 12 މަސް ދުވަހަށް ވުރެ ކުރު ހުކުމެއް ތަންފީޒު ކުރުމުގެ މަރުހަލާގައި މަޖިލީހުގެ މެމްބަރަކު ހައްޔަރުކޮށްފައިވާ ނަމަ، ހައްޔަރު ކޮށްފައިވާ ފަރާތަކުން އެ މެމްބަރަކު މަޖިލީހުގެ ޖަލްސާތަކަށާއި މަޖިލީހުގެ ކޮމެޓީތަކުގެ ބައްދަލުވުންތަކަށް ހާޒިރު ކޮށްދޭން ވާނެ އެވެ،" މިހެންނެވެ.\nސުޕްރީމް ކޯޓުގެ އެ ހުކުމުގައި އިމްތިޔާޒް ގާނޫނުގެ އެ މާއްދާ ބާތިލް ކުރިޔަސް، މެމްބަރުން މަޖިލީހަށް ހާޒިރުކޮށް ދިނުމާ ގުޅޭ ގޮތުން އޮންނަ މަޖިލީހުގެ ގަވާއިދުގެ 205 ވަނަ މާއްދާ ބާތިލް ކަމަށް ކޯޓަކުން މިހާތަނަށް ކަނޑައަޅާފައެއް ނެތެވެ. އެހެންވީއިރު، މަޖިލީހުގެ ގަވާއިދުގެ އެ މާއްދާގެ ދަށުން މެމްބަރުން ހާޒިރު ކޮށްދޭން ނުޖެހޭތޯ މިއީ އުފެދޭ ސުވާލެކެވެ.\nރައްޔިތުންގެ މަޖިލީހުގެ ޖަލްސާއެއް: މެމްބަރުންނަށް އިމްތިޔާޒުތަކެއް ލިބެނީ ދޮގު ތުހުމަތުތަކެއްގެ ސަބަބުން ވާޖިބަށް ހުރަަސް އެޅިޔަ ނުދޭން -- ފޮޓޯ/މަޖިލިސް\nސުޕްރީމް ކޯޓުގެ އެ ހުކުމަށް ބަލާއިރު، އެ ގާނޫނުގެ 16 ވަނަ މާއްދާއާ ގުޅޭ ގޮތުން މައިގަނޑު ގޮތެއްގައި ދެ ނުކުތާއެއް ފާހަގަކޮށްފައިވެ އެވެ. އެއް ކަމަކީ ކުށެއް ސާބިތުވެ، ހުކުމް ތަންފީޒު ކުރަމުން ދާ މުއްދަތުގައި މަޖިލީހަށް ހާޒިރުވުމުގެ ފުރުސަތު މެމްބަރުންނަށް ދިނުމަކީ މެމްބަރުންނަށް އޮންނަ އިމްތިޔާޒްތަކުގެ ތެރޭގައި ހިމެނޭ ކަމެއް ނޫން ކަމެވެ. ދެވަނަ ކަމަކީ ކުށުގެ ވެށިން މެމްބަރަކު ހައްޔަރު ކުރެވޭ ހާލަތަކީ ވެސް މަޖިލީހަށް ހާޒިރުވުމުގެ ފުރުސަތު ދެވޭނެ ހާލަތެއް ނޫން ކަމެވެ.\nއެކަމަކު އިމްތިޔާޒް ގާނޫނުގެ އެ މާއްދާ އޭރު ގާނޫނުގައި ލިޔެފައި އޮތީ އެއްވެސް އިސްތިސްނާއެއް ނެތް ގޮތަށް، ކުށެއްގެ ތުހުމަތުގައި ހައްޔަރުކުރެވޭ ހުރިހާ މެމްބަރުން ވެސް މަޖިލީހަށް ހާޒިރުކޮށްދޭން ޖެހޭ ގޮތަށެވެ. މާނައަކީ މެމްބަރަކު ހައްޔަރުކުރީ ކުށުގެ ވެށިން ނުވަތަ ރެޑް ހޭންޑްކޮށް ކަމަށް ވިޔަސް މަޖިލީހަށް ހާޒިރު ކޮށްދޭން ޖެހުމެވެ. އެހެންވެ، އެ މާއްދާ ބާތިލް ކުރުމުގައި ސުޕްރީމް ކޯޓުން އޭރު ފާހަގަކުރި އެއް ކަމަކީ ކުށުގެ ވެށިން ހައްޔަރުކުރެވޭ މެމްބަރުން ވެސް ހިމެނޭ ގޮތަށް މަޖިލީހަށް ހާޒިރުވުމުގެ ފުރުސަތު އެ މާއްދާގައި ދީފައި އޮތުމެވެ.\n"ޖިނާއީ މައްސަލައެއްގެ ތަހުގީގުގެ މަރުހަލާގައި މަޖިލީހުގެ މެމްބަރަކު ހައްޔަރުކުރެވިފައިވަނީ ޖަރީމާގެ ވެށިން ކުށް ކުރަނިކޮށް ކަމުގައިވާ ނަމަ، އެއީ އެ މެމްބަރަކަށް ޕާލިމެންޓްރީ އިމިއުނިޓީއެއް ނުވަތަ އިމްތިޔާޒެއް ހައްގުވާ ހާލަތެއް ނޫންކަން އެނގެން އޮންނައިރު، އެފަދަ ހާލަތްތައް ވެސް ޝާމިލްވާ ގޮތަށް މުތުލަގު ގޮތަކަށް، ޖިނާއީ މައްސަލައެއްގެ ތަހުގީގުގެ މަރުހަލާގައި ހައްޔަރުކުރެވޭ މެމްބަރަކު މަޖިލީހުގެ ޖަލްސާތަކަށާއި ކޮމެޓީތަކަށް ހާޒިރުކޮށްދޭން ވާނެ ކަމަށް އޮންނަ އޮތުމުގެ ދުސްތޫރީ އަސާސެއް ނެތް" ކަމަށް އެ ހުކުމުގައިވެ އެވެ.\nދެން އޮތީ މަޖިލީހުގެ ގަވާއިދެވެ. ގަވާއިދުގެ 205 ވަނަ މާއްދާ އޮންނަނީ ޖިނާއީ ކުށެއްގެ ތުހުމަތުގައި މެމްބަރަކު ހައްޔަރުކޮށްފައިވާ މުއްދަތުގައި މަޖިލީހުގެ ޖަލްސާތަކަށާއި ކޮމެޓީތަކަށް ހާޒިރުވުމުގެ ހައްގު އެ މެމްބަރަށް ލިބިގެންވާ ކަމަށެވެ. އެކަމަކު ސުޕްރީމް ކޯޓުގެ ހުކުމުގައި ބުނާ، ކުށުގެ ވެށިން ހައްޔަރުކުރެވޭ މެމްބަރުންނާއި އެ ނޫން ގޮތަށް ހައްޔަރުކުރެވޭ މެމްބަރުން އެ ގަވާއިދުގައި ތަފާތު ކޮށްފައެއް ނެތެވެ. އަދި އެ ހުކުމަށް ފަހު ވެސް މަޖިލީހުން އެ ގަވާއިދު އިސްލާހު ކޮށްފައެއް ނުވެ އެވެ. މި ބަހުސް މިހާރު އަނެއްކާވެސް އައިސްގެން އުޅެނީ އެ ސަބަބާ ހެދި އެވެ.\nގާނޫނީ ބޭފުޅުންގެ ނަޒަރުގައި އިމްތިޔާޒް ގާނޫނުގެ 16 ވަނަ މާއްދާ ބާތިލް ކުރިޔަސް މަޖިލީހުގެ ގަވާއިދުގެ އެ މާއްދާގެ ދަށުން މެމްބަރުން ހާޒިރުކޮށް ދޭން ޖެހޭނެ އެވެ. ސަބަބެއްގެ ގޮތުގައި އެ ބޭފުޅުން ފާހަގަކުރައްވަނީ އިމްތިޔާޒް ގާނޫނު އައުމުގެ ކުރިން ވެސް ގަވާއިދުގެ އެ މާއްދާ އޮތުމާއި އަދިވެސް އެ މާއްދާ ބާތިލް ކޮށްފައި ނެތުމެވެ. އެކަމަކު މަޖިލީހުގެ ގަވާއިދުގެ އެ މާއްދާއަށް މިހާރު އަމަލުކުރަންވާނީ ސުޕްރީމް ކޯޓުގެ ހުކުމާ ޚިލާފް ނުވާނެ ގޮތަކަށް ކަމަށް އެ ބޭފުޅުން ދެކެވަޑައިގަންނަވަ އެވެ.\nސުޕްރީމް ކޯޓުގެ އަމުރާ ހިލާފު ނުވުމަކީ ކުށުގެ ވެށިން ހައްޔަރުކުރާ މެމްބަރުންނަށް އެ އިމްތިޔާޒު ނުލިބުމެވެ. އެ ނޫން ގޮތަކަށް ހައްޔަރުކުރާ މެމްބަރުން މަޖިލީހުގެ ޖަލްސާތަކާއި ކޮމެޓީތަކަށް ހާޒިރު ކޮށްދޭން ޖެހޭނެ ކަމަށް ގާނޫނީ ބައެއް ބޭފުޅުން ގަބޫލުކުރައްވަ އެވެ.\nމެމްބަރުންނަށް އިމްތިޔާޒް ލިބިދިނުމުގެ މަގްސަދަކީ ދޮގު ތުހުމަތުތަކުގެ ސަބަބުން ޒިންމާ އަދާކުރަން ހުރަސް އެޅުމުގެ ފުރުސަތު ނުދިނުމެވެ. އެކަމަކު ކުށުގެ ވެށިން މެމްބަރަކު ހައްޔަރުކޮށްފި ނަމަ އެއީ ދޮގު ތުހުމަތެއް ކަމަށް ބެލުމުގެ ފުރުސަތު ކުޑަވެ އެވެ.\nމެމްބަރުންގެ އިމްތިޔާޒާ ގުޅިގެން އުފެދިފައިވާ މި މައްސަލައަށް ގާނޫނީ ގޮޮތުން ހައްލެއް އެބަ އަންނަން ޖެހެ އެވެ. ސުޕްރީމް ކޯޓުގައި މިހާރު ހިނގާ މައްސަލަ ނިމިގެންދާއިރު މި ބަހުސަށް ގާނޫނީ ގޮތުން ގޮތްތަކެއް ފެނުމުގެ ފުރުސަތު އެބަ އޮތެވެ.\nއިތުރު ލިޔުންތައް ކުށްކުރުން މެމްބަރުންގެ އިމްތިޔާޒް ރައްޔިތުންގެ މަޖިލިސް އިދިކޮޅު ފަރާތްތައް\n12 މެމްބަރުންގެ މައްސަލައާ މެދު ގޮތެއް ނިންމަނީ\nމެމްބަރު ސިނާން ފުލުހުންނާ އަމިއްލައަށް ހަވާލުވެއްޖެ


Alcohol Hunna Vasmeeru Kuraa Echchehi Beynun Kurumaky Konkahala Kameh? | Dhiislam\nއަލްކަހޯލް ހުންނަ ވަސްމީރު ކުރާއެއްޗެހި ބޭނުންކުރުމަކީ ކޮންކަހަލަކަމެއް؟\nޑރ. މުޙައްމަދު ޢިޔާޟު ޢަބްދުއްލަތީފް މެއި 21, 2012\nއަލްކަހޯލް ހުންނަ ވަސްމީރު ކުރާއެއްޗެހި ބޭނުންކުރުމަކީ ކޮންކަހަލަކަމެއް؟ އެ ބޭނުނުންކޮށްގެން މިސްކިތަށްގޮސް ނަމާދު ކުރެވިދާނެތަ؟\nއަލްކަހޯލް އަކީ މަސްތުވާ އެއްޗެކެވެ. ކޮންމެ މަސްތުވާ އެއްޗަކީ ރަލެކެވެ. ކޮންމެ ރަލަކީ ޙަރާމް އެއްޗެކެވެ.\nއަލްކަހޯލް އާއި ގުޅިފައިވާ ދެކަމެއްވެއެވެ.\nއެއްކަމަކީ: އެއީ ނަޖިސް އެއްޗެއްތޯ ނުވަތަ ނޫންތޯ؟\nދެވަނަކަމަކީ: ބޭހާއި ކާނާއާއި އަދި އެނޫންވެސް އެއްޗިއްސާއި އަލްކަހޯލް މިކްސް (އެކުވެއްޖެ) ނަމަ، އަޘަރު ކުރާނެތޯ ނުވަތަ ނޫންތޯ އެވެ؟\nފުރަތަމަ މައްސަލާގައި ގިނަ ޢިލްމުވެރިން ބުރަވެލައްވަނީ އެއީ (ރަލަކީ) ޙިއްސީ ނަޖިހެއް ކަމަށެވެ. މާނައަކީ ހަށިގަނޑުގައި ރަލުގެ ތިއްކެއް ނަމަވެސް ޖެހިއްޖެ ނަމަ އެތަނެއް ދޮވެ ސާފު ކުރަން ޖެހޭނެ ކަމަށެވެ. އަލްއައްލާމާ-ޞާލިޙުލް ޢުޘައިމީން-ރަޙިމަހު ﷲ- ބުރަވެވަޑައިގަންނަވަނީ އެއީ މަޢުނަވީ ނަޖިހެއް ކަމަށެވެ.\nދެވަނަ މައްސަލާގައި، ބޭސް ނުވަތަ ކާނާގެ ތެރެއަށް އަލްކަހޯލް އަޅައި އެހެން އެއްޗިއްސާއި މިކްސް ވެފައި ހުންނައިރުގައި، އަލްކަހޯލް ގެ އަޘަރު ހުންނަނީ ކިހާ ވަރަކަށްތޯ ބަލަން ޖެހެއެވެ. މިފަދަ ތަކެތީގައި އަލްކަހޯލް ގެ އަޘަރު ފާޅުކޮށް ފެންނަން ހުރިނަމަ، އެތަކެތި ބޭނުން ކުރުން ޙަރާމް ވާނެއެވެ. އަދި އަލްކަހޯލްގެ އަޘަރެއް ފެންނަން ނެތްކަމަށް ވަނީނަމަ އެތަކެތި ބޭނުން ކުރުން ހުއްދަވާނެއެވެ. މިކަމުގެ ދަލީލަކީ ފެނަށް ނަޖިހެއްވެއްޓި ފެންގަނޑު ތަޣައްޔުރު ނުވާ ކަމަށް ވަނީ ނަމަ އެފެންގަނޑަކީ ޠާހިރު އެއްޗެއް ކަމުގައި ހުރިހާ ޢިލްމުވެރިން އިޖްމާޢުވެވަޑައިގަތުމެވެ.\nހަމައެކަނި އަލްކަހޯލް ބޭނުންކުރުމާއި އޭތި އެހެން އެއްޗަކާއި އެއްކޮށްގެން ބޭނުން ކުރުމާއި ވަރަށް ތަފާތެވެ. ހުސްއެކަނި އަލްކަހޯލް ބޭނުން ކުރުމަކީ ޙަރާމް ކަމެކެވެ. ކިތަންމެ ކުޑަމިންވަރެއްވިޔަސްމެއެވެ. ނަމަވެސް އަލްކަހޯލް އެހެން އެއްޗަކާއި އެއްވެއްޖެނަމަ ބަލަން ޖެހެނީ އޭގެ ތާޘީރަށެވެ. ތާޘީރު ފެންނަންހުރި ކަމަށް ވަނީ ނަމަ ޙަރާމް ވާނެއެވެ. ތާޘީރު ފެންނަން ނެތިއްޖެނަމަ ހުއްދަވާނެއެވެ.\nއެހެންކަމުން ސުވާލުގައި އައިސްފައިވާ މައްސަލާގައި ބުނަން އޮތީ މިކަމުގައި ބަލަން ޖެހޭނީ ތިޔަ ބޭނުން ކުރައްވާ ލޯޝަން އާއި ސެންޓާއި އަދި މިނޫންވެސް ތަކެތީގައި އަލްކަހޯލްގެ އަޘަރުފެންނަން ހުރިކަމަށް ވަނީ ނަމަ ޙަރާމް ވާނެއެވެ. އަޘަރު ފެންނަން ނެތްނަމަ އެތަކެތި ބޭނުންކުރުމަކީ މައްސަލައެއް ނޫނެވެ.\nއަދި މީގެ އިތުރުންވެސް މިމައްސަލާގައި ބައެއް ޢިލްމުވެރިން މުޠުލަގުކޮށް ހުއްދަކުރައްވައެވެ. އެބޭފުޅުން ވިދާޅުވަނީ ސެންޓު، ލޯޝަން ފަދަ ތަކެތީގައި ބޭނުން ކޮށްފައިވާ އަލްކަހޯލަކީ މުޅިން އެހެން ބާވަތެއް ކަމުގައެވެ. އަދި އެއީ ބައެއް ކެމިކަލްތައް ބޭނުންކޮށްގެން އުފައްދާ މާއްދާއެއް ކަމުގައެވެ. والله أعلم.


vnews - Jalu thakuge library thakah foiy hadhiyaa kurumuge program fashaifi\nޖަލުތަކުގެ ލައިބްރަރީތަކަށް ފޮތް ހަދިޔާކުރުމުގެ ޕްރޮގްރާމެއް ފަށައިފި އެވެ.\nއަމީނިއްޔާ ސުކޫލުގައި މިއަދު ބޭއްވި ހާއްސަ ރަސްމިއްޔާތެއްގައި ފޮތް ހަދިޔާ ކުރުމުގެ ޕްރޮގްރާމު ފައްޓަވައިދެއްވީ މިނިސްޓަރ އޮފް ހޯމް އެފެއާޒް އިމްރާން އަބްދުﷲ އެވެ.\nމި ރަސްމިއްޔާތުގައި ކޮމިޝަނަ އޮފް ޕްރިޒަންސް އަބްދުﷲ މުނާޒާއި ޑެޕިއުޓީ ކޮމިޝަނަ އޮފް ޕްރިޒަންސް ވެސް އިވެރިވެވަޑައިގަތެވެ. އަދި ކޮމިޝަންޑް އޮފިސަރުންނާއި، ޖަލުތަކުގެ ޑައިރެކްޓަރުންނާއި، މޯލްޑިވްސް ކަރެކްޝަނަލް ސާވިސްގެ އޮފިސަރުން ވެސް ބައިވެރިވެވަޑައިގަތެވެ.\nމި ޕްރޮގްރާމް ފެއްޓެވުމުގެ ގޮތުން ހޯމް މިނިސްޓަރު ވަނީ ދީނާ ގުޅޭގޮތުން ލިޔެފައިވާ3ފޮތެއް ކަރެކްޝަނަށް ހަދިޔާކޮށްފަ އެވެ.\nމިރަސްމިއްޔާތުގައި ވާހަކަ ދައްކަވަމުން ކޮމިޝަނަ އޮފް ޕްރިޒަންސް އަބްދުﷲ މުނާޒު ވިދާޅުވީ ޖަލުތަކުގައި އެކިއެކި ސަބަބު ދިމާވެގެން ބަންދުވެފައިވާ މީހުން އަނބުރާ މުޖުތަމައަށް ނިކުންނައިރު، އެމީހުންގެ އަހްލާގު ރަނގަޅުކުރުމަށް ވަރަށް ގިނަ މަސައްކަތްތައް ކުރަމުންދާ ކަމަށެވެ. އެގޮތުން ކުށްވެރިޔަކު ޖަލަށް ގެންނައިރު ހުންނަ ހާލަތަށްވުރެ ރަނގަޅު ހާލަތެއްގައި އަދި ރަނގަޅު ވިސްނުމެއްގައި އެމީހުން ބޭތިއްބުމަށް ހާއްސަ ޕްރޮގްރާމްތައް ފަށައިގެން ނަތީޖާ އިތުރަށް ރަނގަޅު ކުރުމަށް މަސައްކަތް ކުރަމުންދާ ކަމަށްވެސް މުނާޒު ވިދާޅުވި އެވެ.\nމުނާޒް ވިދާޅުވީ ރިހެބިލިޓޭޝަން ޕަރޮގްރާމްތައް އަލުން މުރަޖާކުރުމުން ފަހަގަކުރެވުނު ކަމަކީ ޖަލުގައި ބަންދުކޮށްފައިވާ މީހުންނަށް ފޮތްކިޔުމުގެ ފުރުސަތު ހުޅުވައިދީގެން، ފޮތް ކިޔުމުގެ ތެރެއިން އެމީހުންގެ އުޅުމަށް ރަނގަޅު ހެޔޮ ބަދަލުތަކެއް ގެނެވިދާނެ ކަމަށެވެ. އެހެންކަމުން މި ޕްރޮގްރާމުގެ ދަށުން ޖަލުތަކުގެ ލައިބްރަރީތައް އިތުރަށް މުއްސަނދިކޮށް ގައިދީންނަށް ފޮތްކިޔުމުގެ ކަންކަން އިތުރަށް ފުޅާކުރުމަކީ ހޯމް މިނިސްޓަރު އިމްރާން އަބްދުﷲގެ އިސްނެންގެވުމަކަށް ފެށުނު ޕްރޮގްރާމެއް ކަމުގައިވެސް މުނާޒު ވަނީ ވިދާޅުވެފަ އެވެ.\nމުނާޒު އިތުރަށް ވިދާޅުވީ މިޕްރޮގްރާމު ނިމުމަށްފަހުވެސް ވަކިވަކި ފަރުދުންނާއި އެކިއެކި ޖަމިއްޔާތަކަށް ޖަލުތަކުގެ ލައިބްރަރީއަށް ފޮތް ހަދިޔާކުރުމުގެ ފުރުސަތު އޮންނާނެ ކަމަށެވެ.\nމި ޕްރޮގްރާމް ކުރިއަށްދާނީ މިއަދުން ފެށިގެން މިމަހުގެ 25 ވަނަ ދުވަހުގެ ނިޔަލަށް އަމީނިއްޔާ ސުކޫލުގައި ކަމަށް ކަރެކްޝަނުން މައުލޫމާތުދެ އެވެ.


Dhuniyega thibi enme mussandhi anhenun.. Dhuniyega thibi enme mussandhi anhenun..\nދުނިޔޭގައި ތިބި އެންމެ މުއްސަނދި އަންހެނުން\nދުނިޔޭގައި ތިބި އެންމެ މުއްސަނދި އަންހެނުން / އެލައިސް ވޯލްޓަން، ބެޓަންކޫ މެޔޭސް އަދި ސުސާން ކްލޭޓަން\nމަޝްހޫރު ފޯބްސް މަޖައްލާއިން ހޮވާ ދުނިޔޭގެ އެންމެ މުއްސަނދި މީހުންގެ ލިސްޓުން މިއަހަރުވެސް ގިނަ އަންހެނުންތަކެއް ވަނީ ޖާގަ ހޯދާފައެވެ. ދުނިޔޭގެ އެންމެ މުއްސަނދި މީހުންގެ ލިސްޓުގައި 256 އަންހެނަކު ހިމެނޭއިރު، މިއީ މީގެ ކުރީ އަހަރުތަކާ އަޅާބަލާއިރު އިތުރު އަދަދެކެވެ.\nއެންމެ މުއްސަނދި އަންހެނުންގެ ލިސްޓަށް ބަލާލާއިރު، ލިސްޓުގެ 1 ވަނައާއެކު އެންމެ މުއްސަނދި އަންހެނާގެ ޝަރަފު ލިބެނީ ދުނިޔޭގެ އެންމެ ބޮޑު ރީޓެއިލް ވިޔަފާރިކުރާ ވޯލްމާޓް ކުންފުނީގެ ބާނީގެ ދަރިކަނބަލުން އެލައިސް ވޯލްޓަންއަށެވެ. 68 އަހަރުގެ އެމެރިކާ ރައްޔިތެއްކަމަށްވާ އެލައިސް ވޯލްޓަންގެ މިލްކިއްޔާތުގެ އަގު 46 ބިލިއަން ޑޮލަރަށް އަރައެވެ. މިދިޔަ އަހަރު މިއަދަދު އުޅުނީ 33.8 ބިލިއަން ޑޮލަރުގައެވެ.\nދުނިޔޭގައި ހުރި އެންމެ މުއްސަނދި އަންހެނާ، އެލައިސް ވޯލްޓަން\nއެންމެ މުއްސަނދި އަންހެނުންގެ ލިސްޓުގެ2ވަނަ ލިބެނީ އުމުރުން 64 އަހަރުގެ ފޮންސުވާ ބެޓަންކޫ މެޔޭސްއަށެވެ. ފްރާންސްގެ ރައްޔިތެއްކަމަށްވާ މެޔޭސްއަކީ ކޮމެސްޓިކްސްގެ ވިޔަފާރިކުރާ އެންމެ ބޮޑު ކުންފުނި، ލޮރެއާލްގެ 33 އިންސައްތަ ހިއްސާ އޮންނަ ބެޓަންކޫ ޢާއިލާގެ މެމްބަރެކެވެ. ލޮރެއާލް ކުންފުނީގެ ބާނީއަކީ މެޔޭސްގެ ކާފައެވެ. އޭނާގެ ކާފައަށްފަހު ކުންފުނި ހިންގީ މެޔޭސްގެ މަންމަ ލިލިއާން ބެޓަންކޫއެވެ. މިދިޔަ އަހަރު ލިލިއާން މަރުވުމާ ހަމައަށް އޭނާއަކީ ދުނިޔޭގައި ހުރި އެންމެ މުއްސަނދި އަންހެނާއެވެ. ދުނިޔޭގެ2ވަނަ އަށް އެންމެ މުއްސަނދި މީހާގެ ޝަރަފު ފޮންސުވާ ބެޓަންކޫ މެޔޭސްއަށް ލިބިފައިވާއިރު އޭނާގެ މިލްކިއްޔާތުގެ އަގު 42.2 ބިލިއަން ޑޮލަރަށް އަރައެވެ.\nދެވަނައަށް އެންމެ މުއްސަނދި އަންހެނާ، ފޮންސުވާ ބެޓަންކޫ މެޔޭސް\nެންމެ މުއްސަނދި އަންހެނުންގެ ލިސްޓުގެ3ވަނަ ލިބެނީ ޖަރުމަންވިލާތުގެ ރައްޔިތެއްކަމަށްވާ އުމުރުން 55 އަހަރުގެ ސުސާން ކްލޭޓަންއަށެވެ. ޖަރުމަންވިލާތުގައި ހުރި އެންމެ މުއްސަނދި އަންހެނާގެ އިތުރުން އޭނާއަކީ ކާރު އުފައްދާ މަޝްހޫރު ބީއެމްޑަބްލިޔު ކުންފުނީގެ 19.2 އިންސައްތަ ހިއްސާގެ ވެރިފަރާތެވެ. މީގެ އިތުރުން ފާމަސޫޓިކަލް އުފައްދާ އޭނާގެ އަމިއްލަ ކުންފުންޏެއްކަމަށްވާ އެޓްލާންޓާ ކުންފުނިންވެސް އަހަރަކު 2.5 ބިލިއަން ޑޮލަރުގެ އާމްދަނީއެއް ހޯދައެވެ. ސުސާން ކްލޭޓަންގެ މިލްކިއްޔާތުގެ އަގު އުޅެނީ 25 ބިލިއަން ޑޮލަރުގައެވެ.\nމުއްސަނދި އަންހެނުންގެ ލިސްޓުގެ5ވަނަ ޗޮކްލެޓް އުފައްދާ "މާސް" ކުންފުނީގެ ތިންބައި ކުޅަ އެއްބައި ހިއްސާގެ ވެރިފަރާތްކަމަށްވާ ޖެކޮލިން މާސްއަށެވެ. އުމުރުން 78 އަހަރުގެ އެމެރިކާ ރައްޔިތެއްކަމަށްވާ ޖެކޮލިންގެ މިލްކިއްޔާތުގެ އަގު 23.6 ބިލިއަން ޑޮލަރަށް އަރައެވެ. ލިސްޓުގެ5ވަނަ ލިބެނީ ޗައިނާގެ އަންހެނެއްކަމަށްވާ އުމުރުން 36 އަހަރުގެ ޔަންގް ހުއިޔާންއަށެވެ. ޔަންގްއަކީ ޗައިނާގެ ރިއަލް އެސްޓޭޓް ވިޔަފާރިކުރާ ކުންފުންޏެއްގެ 57 އިންސައްތަ ހިއްސާގެ ވެރިފަރާތެވެ. އޭނާގެ މިލްކިއްޔާތުގެ އަގު އުޅެނީ 21.9 ބިލިއަން ޑޮލަރުގައެވެ.\n3 ވަނައަށް އެންމެ މުއްސަނދި އަންހެނާ، ސުސާން ކްލޭޓަން\nފޯބްސް މަޖައްލާއިން މިއަހަރު ހޮވި އެންމެ މުއްސަނދި މީހުންގެ ލިސްޓުގައި 256 އަންހެނަކު ޖާގަ ހޯދާފައިވާއިރު، އެމީހުންގެ މިލްކިއްޔާތުގެ ޖުމްލަ އަގު 1000 ބިލިއަން ޑޮލަރަށް އަރައެވެ. ބިލިއަނަރުންގެ ލިސްޓުގައި ހިމެނޭ ގިނަ އަންހެނުންނަކީ ވާރުތަވެފައިވާ މުދަލުން މުއްސަނދިވި ބައެއް ނަމަވެސް، މީގެ ތެރެއިން ގާތްގަނޑަކަށް ހަތަރުބައި ކުޅަ އެއްބައި އަންހެނުންނަކީ އަމިއްލަ މަސައްކަތުން މުއްސަނދިވި މީހުންނެވެ. މިއީވެސް ކުރީ އަހަރުތަކާ އަޅާބަލާއިރު އިތުރު އަދަދެކެވެ.


މީހުންގެ އަތަށް ބޮސްދީގެން ކޮރޯނާ ރަނގަޅު ކުރެވޭނެ ކަމަށް ބުނި އިންޑިއާ “ބާބާ” އެބަލީގައި މަރުވެއްޖެ – Dhen.mv\nމީހުންގެ އަތަށް ބޮސްދީގެން ކޮރޯނާ ރަނގަޅު ކުރެވޭނެ ކަމަށް ބުނި އިންޑިއާ "ބާބާ" އެބަލީގައި މަރުވެއްޖެ\nއަވަށްޓެރި އިންޑިއާ އަބަދުވެސް ފާހަގަ ކޮށްލެވިފައިވަނީ އެހެން ޤައުމުތަކަށްވުރެ ބޮޑަށް ފުލޯކު ވާހަކަ އުފައްދާ އެވާހަކަތައް ޤަބޫލު ކުރާ ބައެއްގެ ގޮތުގައެވެ.\nއެގޮތުން ކޮރޯނާ ވައިރަސް ނުވަތަ ކޮވިޑް-19 ފެތުރެން ފެށި ދުވަސްކޮޅުގައި "ގޯ ކޮރޯނާ ގޯ" ގެ ނަމުގައި ކިޔެވެއްޔެއް ކިޔަވާ، "ކޮރޮނާސޫރް" ގެ ނަމުން ނަންދީފައި ބޮޑު ބުދެއް ފާޑު އެއްޗެއް ހަދާ އޭތި އަންދާވެސް ލާފައިވެއެވެ. މިއީ ވެސް ކޮރޯނާ ވައިރަހުން ސަލާމަތްވުމަށް އެމީހުން ކުރިކަމެކެވެ.\nއެއަށްފަހު ދާދިފަހުން އިންޑިއާގެ "ބާބާ" އަކު ވަނީ މީހުންގެ އަތަށް ބޮސްދީގެން އޭނާއަށް ކޮރޯނާ ވައިރަސް ރަނގަޅު ކުރެވިދާނެ ކަމަށް ބުނެ މީހުން މޮޔަހައްދާފައެވެ.\nއިންޑިއާގައި "ބާބާ" އިންނަކީ އެމީހުންގެ ދީނުގެ ހަރުކަށި ފިކުރުތައް ފަތުރާ، އެމީހުންނަކީ "ކަލާނގެ" އާއި ގުޅިފައި ތިބި ބައެއް ކަމަށާއި އާދަޔާ ޚިލާފު ބާރުތަކަކާއި، ކަންކަމުގެ ހައްލު ދިނުމަށާއި ފަހުން ވާނެ ގޮތްވެސް އިނގޭކަމަށް ބުނެ އުޅޭ ބައެކެވެ.\nމަދްޔަ ޕްރަދޭޝްގެ ރަތުލާމް އަށް ނިސްބަތްވާ އެ "ބާބާ" ގެ އަވައިގައި ޖެހި، އޭނާ ބުނިފަދައިން ކަންކަން ކުރި 20 މީހަކު މިހާރު ކޮވިޑް-19 އަށް ފައްސިވެފައިވާއިރު، އެބާބާ މިހާރު ވަނީ މިބަލި ޖެހިގެން މަރުވެފައެވެ.\nހެލްތު ޑިޕާޓްމަންޓުގެ އޮފިޝަލުން ބުނިގޮތުގައި ބާބާ ކޮވިޑަށް ފައްސި ވެފައިވަނީ މިމަހުގެ3ވަނަ ދުވަހުގައެވެ. އަދި މަރުވެފައި ވަނީ އޭގެ އަނެއް ދުވަހުއެވެ.


Recordeh hadhan gandufenugai2gadi 30 minute | Mihaaru\nރެކޯޑެއް ހަދަން ގަނޑުފެނުގެ ތެރޭގައި2ގަޑި 30 މިނެޓް\n08 ސެޕްޓެމްބަރ 2020 - 06:35\nމިދިޔަ ހޮނިހިރު ދުވަހު، ހުޅަނގު ވިއެނާގެ އަވަށެއް ކަމަށްވާ މެލްކްގައި ބޭއްވި މި ހަރަކާތުގައި 1،800 ކިލޯގެ އައިސްކިއުބް އަޅާފައި ހުރި ޓޭންކްގެ ތެރޭގައި ޖޯސެފް ކޮއޭބާލް ކިޔާ 43 އަހަރުގެ ފިރިހެން މީހާ ދެ ގަޑިއިރާއި 30 މިނިޓާއި 53 ސިކުންތު ހޭދަކޮށްފައިވެ އެވެ. އޭނާގެ ޓޭންކްގެ ތެރޭގައި އިނީ އަޑިން ލާފައި އިން ސްވިމް ޓްރަކް ފިޔަވައި އިތުރު އަންނައުނަކާ ނުލަ އެވެ.\nޓޭންކްގެ ތެރޭގައި ޖޯސެފް ހޭދަކުރި އިރު، އޭނާގެ ކޮނޑާ ހަމައަށް އައިސްކިއުބްތައް އަޅާފައި ހުއްޓެވެ.\nގަނޑުފެން ޓޭންކެއް ތެރޭގައި އެންމެ ގިނަ ވަގުތު ހޭދަކުރުމުގެ ރަސްމީ ރެކޯޑް މި ވަގުތު އޮތީ ޗައިނާގެ ސޮންގާއޯ ޖިންގެ އަތުގަ އެވެ. އޭނާ އެ ރެކޯޑް 2014 ގައި ހެދީ އައިސްކިއުބް އަޅާފައިވާ ޓޭންކް ތެރޭގައި އެއް ގަޑިއިރާއި 53 މިނިޓާއި 10 ސިކުންތު ހޭދަކޮށްގެންނެވެ.\nޖޯސެފް ވަގުތު ހޭދަކިރި ގަނޑުފެން އެޅި ޓޭންކް ކައިރީގައި ބަޔަކު ހަރަކާތްތެރި ވަނީ.\nޖިންގެ ރެކޯޑަށް ވުރެ ގިނަ ވަގުތު ގަނޑުފެން ޓޭންކްގެ ތެރޭގައި ހޭދަކޮށްގެން ރެކޯޑް މުގުރައިލަން ކުރި މަސައްކަތް ކާމިޔާބުވާނެ ކަމުގެ އުންމީދު ބޮޑު ކަމަށް ޖޯސެފް ބުންޏެވެ. މިދިޔަ އަހަރު ވެސް އޭނާ ރެކޯޑް ކަށަވަރުކުރަން މަސައްކަތްކުރި އެވެ. އެ ފަހަރު ޓޭންކް ތެރޭގައި ހޭދަކުރެވުނީ ދެ ގަޑިއިރާއި އަށް މިނިޓަށެވެ.\n"އަހަރެން ބޭނުން ރެކޯޑް ކަށަވަރުކުރަން. އެކަން ކާމިޔާބުވަންދެން މިކަން ކުރާނަން،" ޖޯސެފް ބުންޏެވެ. "ޓާގެޓަކީ އެންމެ މަދުވެގެން ވެސް ތިން ގަޑިއިރު ހޭދަކުރުން. އަދި ކޮންމެ ކަމަކަށް ވެސް ހިތްވަރުކޮށްފި ނަމަ ކާމިޔާބުވާނެކަން އަހަރެން ގަބޫލުކުރަން."\nއޭނާ ބުނިގޮތުގައި ގަނޑުފެނުގެ ތެރޭގައި ވަގުތު ހޭދަކުރުމުގެ މައިގަނޑު އެއް މަގުސަދަކީ މޫސުމަށް އަންނަ ބަދަލުތަކާ ގުޅިގެން ދުނިޔޭގެ ގަނޑުފެންތައް ވިރެވެމުންދާ މައްސަލަ އަށް ހޭލުންތެރިކަން އުފެއްދުމެވެ.\n"އަންނަ އަހަރު އަނެއްކާ އަހަރެން މިކަން ކުރާނަން. އަދި މިކަން ކުރަން ބޭނުން ވަނީ ވެސް ތަންކޮޅެއް ޗެލެންޖިން ލޮކޭޝަނެއްގައި،" ޖޯސެފް ބުންޏެވެ. "އެހެންވެ އެމެރިކާގެ ލޮސް އެންޖެލިސް އަކީ އަންނަ އަހަރު މިކަން ކުރަން ހިތުލައިގެން އުޅޭ ތަނެއް."\nއިތުރު ލިޔުންތައް ޗައިނާ ގިނިސް ވޯލްޑް ރެކޯޑްސް އޮސްޓްރިއާ


ރާއްޖެއިސްލާމް | ވިސްނާށެވެ! ފިކުރު ކުރާށެވެ!\nލިޔުއްވީ: އައްޝައިޚް އާދަމް ޝަމީމް އިބްރާހީމް\nالحمدلله، والصلاة والسلام على رسول الله : أمابعد:\nވިސްނާށެވެ! ފިކުރު ކުރާށެވެ! ހޯދައިބަލާށެވެ! ތަހުގީގުކޮށް އޮޅުން ފިލުވާށެވެ! އުނގެނި ދަސްކުރާށެވެ! ކިޔާށެވެ! ކިޔަވައި ދޭށެވެ! މީހުން ކިޔާހައި އެއްޗެއް ކިޔައި، މީހުން ދެކޭހައި ގޮތެއް ގަބޫލު ނުކުރާށެވެ! ފަހެ ތިބާމެނަށް ނުވިސްނެނީހެއްޔެވެ؟! ތިބާމެނަށް ބުއްދި ނުވަނީ ހެއްޔެވެ!؟ ބުއްދީގެ އަހުލުވެރީންނަށް ފިލާވަޅެއް ވެއެވެ. ވިސްނުމުގެ އަހުލުވެރީންނަށް ޢިބުރަތެއް ވެއެވެ. ޢިލްމްވެރީންނަށް އިނގޭނެއެވެ. ޢިލްމުގެ އަހުލުވެރީންނަކީ ބިރުވެތި ވާމީހުންނެވެ.\nމިއީ ކޮން ވާހަކައެއްތޯއެވެ!؟ މިއިން އެނގުނީ ކޮން އެއްޗެއްތޯއެވެ؟! އާދެ ދަންނާށެވެ! މިއީ މާތް ވެގެންވާ އިސްލާމް ދީން ގޮވާލާފައިވާ ގޮވުމެކެވެ. މާތް ﷲ ސުބްޙާނަހޫ އެކަލާނގެ އަޅުތަކުންނަށް ބާވައިލެއްވި ކީރިތި ޤުރްއާނުގެ ގޮވުމެކެވެ.\nވިސްނުމާ ފިކުރު ކުރުމަށް، ކިޔަވައި ދަސްކުރުމަށް، އަދި ޢިލްމީ ހަގީގަތަކާއި ނުލައި މީހަކު ބުނީތީވެ، ބަޔަކު ކިޔާތީވެ، ދިވެހިން ރަންނަމާރި ގަބޫލު ކުރިފަދައިން ނުވަތަ ކްރިސްޓިއަނުން ސެންޓަ ކްލައުސް އަށް އީމާންވާފަދައިން ގަބޫލުކުރުން ހުއްދަ އެއްވެސް ކަމެއް މި މާތް ދީނުގައި ނުވެއެވެ. މާތް ﷲ ދެއްވާފައިވާ ހިއްސުތަކުން ހޯދޭނެ ހުރިހައި އެއްޗެއް ހޯދާ ބަލައި، ތަހުގީގުކޮށް، ތަހުލީލު ކުރަން ޖެހެއެވެ. އަދި އެ ހިއްސުތަކަށް ނުހޯދޭ ވަރުގެ، ޣައިބުގެ ޚަބަރުތަކަށް އީމާން ވާން ޖެހެނީ ޔަޤީނާއި ކަށަވަރުގެ މަގުން އައިސްފައިވާ ޚަބަރެއްގެ މައްޗަށް ބިނާކޮށެވެ. އެއީ ހަމަ އެކަނި ވަޙީއެވެ. ކީރިތި ޤުރްއާނާއި މޫރިތި ސުންނަތެވެ.\nކީރިތި މާތް ނަބިއްޔާ ޢަލައިހިއްޞަލާތު ވައްސަލާމް އެކަލޭގެފާނުންގެ އަޞްޙާބުން ތަރުބިޔަތު ކުރައްވާފައިވަނީ މި މަތިވެރި އުސޫލުގެ މަތީގައެވެ. އީމާންކަމާއި ރިވެތި އަޚުލާގު، އަމުރާއި ނަހީ، ޙަރާމާއި ޙަލާލު ކިރިތި ޤުރްއާނާއި ސުންނަތުން އުނގެނުމަށެވެ. އަމިއްލަ ބުއްދިއާއި ވިސްނުމަކުން ނޫނެވެ. އެއީ ދީނެވެ. މާތް ﷲ ރުއްސަވައި ވޮޑިގެންވާ ގޮތްކޮޅެވެ. އެއީ މީހެއްގެ އަމިއްލަ ބުއްދިއަށް އިނގޭނެ އެއްޗެއް ނޫނެވެ. ފޮތް ބާވައިލެއްވީ އެހެން ވެއެވެ. ނަބިއްޔާ ފޮނުއްވެވީ އެހެން ވެއެވެ. އަދި ދުނިޔެވީ ތަޢުލީމް، މަސައްކަތާއި ފަންނު، އަދި ދިރިއުޅުމުގެ ތަޖުރިބާ އެކަމުގެ އަހުލުވެރީންގެ ގާތުން ހޯދުމަށެވެ. ދިރިއުޅުމުގެ ވަސީލަތްތައް ތަރައްގީކޮށް ކުރި އެރުވުމަށެވެ. މިކަން އިސްލާމީ ތާރީޚުގެ ރަން ދައުރުގައި މުސްލިމުން ވަނީ ދުނިޔެއަށް ދައްކާފައެވެ. ހުޅަނގުގެ ކުރިއެރުންތަކާއި މެދުގައި އަންތަރީސްވެ، މިޔަކަނުން ސޮނި ފޭދިފައިވާ މީހުންނޭވެ! އެބައިމީހުންގެ އަތުގައިވާ ދުނިޔެވީ ތަރައްގީގެ ބޮޑު ބައެއް ބިނާވެފައި އެވަނީ މިއުންމަތުގެ ޢިލްމުވެރިންނާއި މުފައްކިރުން އަޅުއްވާފައިވާ ޢިލްމީ ބިންގަލެއްގެ މައްޗަށެވެ. އެބައިމީހުންގެ ލައިބްރަރީތަކުގައި މުސްލިމުންގެ އަތުން ފޭރި، ވަގަށް ނަގާފައިވާ މި އުންމަތުގެ ޢިލްމުވެރިންގެ ފޮތްތައް އެހެރީ ފެންނާށެވެ.\nބެލުމާއި ކިޔުމާއި ހޯދުމާއި ވިސްނުމާއި ފިކުރު ކުރުމާއި ތަޤުލީދު ނުކުރުމަކީ ސުންނަތުގެ މުސްލިމުން، އަހްލު ސުންނަ ވަލްޖަމާޢަތުގެ މަތިވެރި އުޞޫލާއި މަންހަޖުގެ ތެރޭގައި ވާ ބައެކެވެ. އިސްލާމީ ފިޤްހުގައި އިޖްތިހާދުގެ ބާބު ހުޅުވިފައިވުމާއި އެދޮރު ބޭނުން ކުރުމަކީ އޭގެ އަހުލުވެރި ކޮންމެ މީހަކަށްވެސް ލިބިގެންވާ ހައްގެއް ކަމުގައި ވުމީ މިހަގީގަތާއިމެދުގައި ކިބުރުވެރިއަކަށް މެނުވީ އިންކާރު ނުކުރެވޭނޭ ވަރުގެ ބޮޑު ހެއްކެވެ.\nދިވެހި ރާއްޖޭގައި މިހާތަނަށް ޢިލްމު އުނގެނުމާއި ވިސްނައި ފިކުރު ކުރުމަށް ދެވިފައިވާ އަހަންމިޔަތުކަން ކުޑަވެފައިވީ ނަމަވެސް، މިއަދު މާތް ﷲ ގެ ފަޟްލުވަންތަވެރިކަމުން ޢިލްމުވެރިންނާއި މުޞްލިޙުން ވަނީ އެމަގު ފުޅާ ކުރައްވައި، ދީނާއި ދުނިޔެވީ ޢިލްމު އުނގެނި، ދީނާއި އުންމަތަށް ފައިދާހުރި ގޮތުގައި، ޢަމަލީ މައިދާނުގައި އޭގެ ބޭނުން ހިފުމަށް ގޮވައި، މީސްތަކުން ހޭލުންތެރި ކުރުވުމުގެ ގިނަ މަސައްކަތްތަކެއް ފަށްޓަވައިފައެވެ.\nމިހަގީގަތް ފަތިފުށުން ޖަހައި، ކުރީގައި އުނގެނުމާއި ވިސްނުމުގެ މަގު މާ ފުޅާ ކަމުގައި އަދި މިއަދު ދީނުގެ ނަމުގައި ވިސްނުމާއި ފިކުރު ކުރުމުގެ މަގު ބަންދު ކުރަން ބަޔަކު އުޅޭ ކަމުގައި މީހުނަށް ބިރު ދައްކަން ބައެއް ފަރާތްތަކުން މަސައްކަތް މި ކުރަނީ ؛ ކޮން ޢިލްމަކަށް، ކޮން ވިސްނުމަކަށް އިޝާރާތްކޮށްފައި ބާވައޭ ހިތަށް އަރައެވެ. އެއީ މާތް ﷲ ފިޔަވައި އެހެން ފަރާތަކަށް އަޅުކަން ކުރުމަކީ ބާޠިލު ކަމެކޭ ޢިލްމުވެރީންވިދާޅުވާތީ ތޯއެވެ؟! ދިވެހި ރާއްޖޭގައި އެހެން ދީނަކަށް ފުރުސަތު ނުދެވޭނެއޭ ވިދާޅުވާތީ އެކަމާތޯއެވެ!؟ ނުވަތަ އެއީ މާތް ﷲ ބާވައިލައްވާފައިވާ ޝަރީޢަތާއި ޤާނޫނަކީ ބަދަލެއް ނުވާނެ، ދެގޮތެއް ނުވާނެ، ހުރިހައި ޒަމާނަކާއި މަކާނަކަށް އެއްމެ ފުރިހަމަ ޝަރީޢަތް ކަމުގައި ވިދާޅުވާތީ ތޯއެވެ؟ ވީމާ، އެކަލާނގެ ބާވައިލައްވާފައިވާ ހުކުމްފުޅުތަކާއި މެދުގައި އެއީ ޒަމާނަށް ފެތޭ އެއްޗެއްތޯ ނުވަތަ ނޫންތޯ ބަހުޘްކޮށް، އަރާރުންވެ، ތިމާމެން ހިތުހުރިގޮތެއް އެއަށް ނުހެދޭނެޔޭ ބުނާތީ ތޯއެވެ؟!\nހައިރާންވެ، އަންތަރީހެއް ނުވާނެހެއްޔެވެ! އިންސާނުން ފޮނުއްވުނީ މާތް ﷲ އަށް އަޅުކަން ކުރާށެވެ. އެކަލާނގެއާއި އެކަލާނގެ ރަސޫލާއަށް ބޯލަނބައި ކިޔަމަން ގަންނާށެވެ. އެކަލާނގެ ބަސްފުޅާއި އަމުރުފުޅުގެ މައްޗަށް ބަސްބުނެ، ފާޑު ކިޔާކަށް ނޫނެވެ. ﷲ އާއި އެކަލާނގެ ރަސޫލާއަށް ކިޔަމަން ވުމަކީ ފަހެ ވިސްނުމާ ފިކުރު ކުރުން މަނާކުރުން ކަމުގައި ބެލެވެނީ ކޮން ބުއްދިއަކުން، ކޮން ހައިޘިއްޔަތަކުން ތޯއެވެ. ހަމަ ޔަގީނުންވެސް ތިމާއަކީ މާތް ﷲ ގެ އަޅެއްކަމުގައި ގަބޫލު ކުރާ ބުއްދިއަކުން ނުދެކެވޭނެއެވެ. މުސްލިމެއްގެ ހައިޘިއްޔަތަކުން ނުވިސްނޭނެއެވެ. އެހެން ވިސްނޭނީ ހަމައެކަނި ލާދީނީ ޖާހިލު ވިސްނުމަކުންކަން ކަށަވަރެވެ.\nأَفَلا يَتَدَبَّرُونَ الْقُرْآنَ أَمْ عَلَى قُلُوبٍ أَقْفَالُهَا (محمد 24) “ފަހެ އެބައިމީހުން ކީރިތި ޤުރްއާނާއި މެދުގައި ތަދައްބުރު ނުކުރަނީހެއްޔެވެ. ނުވަތަ އެބައިމީހުންގެ ހިތުގައި ތަޅު އެޅުވިފައިވަނީ ހެއްޔެވެ.”\nއާދަމްޝަމީމް.ކޮމް އިން ނަގާފައި


MIB ge hissaa vikka mudhdhathu ithurukoffi\n06:13am | Tuesday, 21 January 2020\nއެމްއައިބީގެ ހިއްސާ ވިއްކާ މުއްދަތު އިތުރުކޮށްފި\nސެޕްޓެމްބަރ 12, 2019\nމޯލްޑިވްސް އިސްލާމިކް ބޭންކް (އެމްއައިބީ)ގެ ހިއްސާ ވިއްކާ މުއްދަތު އިތުރުކޮށްފި އެވެ.\nއެމްއައިބީން ކުރިން ނިންމާފައި އޮތީ މި މަހުގެ 18 ވަނަ ދުވަހުގެ ނިޔަލަށް ހިއްސާ ވިއްކުން ކުރިއަށް ގެންދިއުމަށެވެ. އެހެން ނަމަވެސް، މި މުއްދަތު މިހާރު ވަނީ މި މަހުގެ 22 ވަނަ ދުވަހުގެ ނިޔަލަށް އިތުރުކޮށްފަ އެވެ.\nއެމްއައިބީން ބުނީ ހިއްސާ ވިއްކުމުގެ މުއްދަތު އިތުރުކުރީ މިދިޔަ ޖުލައި 28 ވަނަ ދުވަހާއި އޮގަސްޓް 15 އަކީ ރަސްމީ ބަންދު ދުވަހެއްގެ ގޮތުގައި ސަރުކާރުން ކަނޑައެޅުމުން ކަމަށެވެ. އެހެންކަމުން، ޕްރޮސްޕެކްޓަސްގައި 35 ދުވަހުގެ މުއްދަތެއް ކަނޑައަޅާފައިވީ ކަމަށް ވިޔަސް، ރަސްމީ ބަންދު ދެ ދުވަހުގެ ބަދަލުގައި އިތުރު ދެ ދުވަސް ދިނީ ކަމަށް އެ ބޭންކުން ބުންޏެވެ.\nއެމްއައިބީން ބުނެފައިވާ ގޮތުގައި އާއްމުންނަށް ވިއްކަން ހަމަޖެހިފައި ވަނީ އެ ބޭންކުގެ ޖުމްލަ ހިއްސާގެ 31 ޕަސެންޓް ކަމަށްވާ 6،975،000 ހިއްސާ އެވެ. މި ހިއްސާ ވިއްކައިގެން ޖުމްލަ 244 މިލިއަން ރުފިޔާ ލިބޭނެ ކަމަށް އެ ބޭންކުން އަންދާޒާކޮށްފައިވެ އެވެ.\nއެމްއައިބީގެ ހިއްސާ ގަތުމުގެ ފުރުސަތު އާއްމުންނަށް ހުޅުވާލާފައި ވާއިރު، އެންމެ މަދުން ގަނެވޭނީ 20 ހިއްސާ ނުވަތަ ހިއްސާ އަކަށް 35ރ. ގެ މަގުން 700ރ. ގެ ހިއްސާ އެވެ. އަދި ކޮންމެ ފަހަރަކު 10 ހިއްސާ އިން ނުވަތަ 350ރ. ގެ ހިއްސާ އިން އިތުރަށް ގަތުމުގެ ފުރުސަތު ލިބޭނެ އެވެ.\nއެމްއައިބީގެ ހިއްސާ އެ ބޭންކުގެ މައި ބްރާންޗުންނާއި ހުޅުމާލެ ބްރާންޗުގެ އިތުރުން، ހިތަދޫ ބްރާންޗާއި ފުވައްމުލަކު ބްރާންޗާއި ކުޅުދުއްފުށީ ބްރާންޗާއި އައިޕީއޯ ކޯޑިނޭޝަން ސެންޓަރުން ގަނެވޭނެ އެވެ. އަދި އޮންލައިންކޮށް، މޯލްޑިވްސް ސެކިއުރިޓީސް ޑިޕޮސިޓަރީޒްގެ ޕޯޓަލް އިން ވެސް ހިއްސާ ގަނެވޭނެ އެވެ. މީގެ އިތުރުން، ހިއްސާގެ ފޯމު ބަލައިގަތުމަށް ހާއްސަ ކަލެކްޝަން ސެންޓަރެއް، މެޑިކާ ހޮސްޕިޓަލުގެ ކުރިމަތިން ވާ ގޮތަށް ހުންނަ މ. ފާމްދޭރިގޭގައި ވަނީ ގާއިމްކޮށްފަ އެވެ.\nމާޗް 7، 2011 ރަސްމީކޮށް ހިދުމަތް ދޭން ފެށި އެމްއައިބީގެ 25 ޕަސެންޓް ހިއްސާ ކޮންޓްރޯލް ކުރަނީ ދިވެހި ސަރުކާރުންނެވެ. އަދި އިސްލާމިކް ކޯޕަރޭޝަންގެ ފޯ ދަ ޑިވެލޮޕްމަންޓް އޮފް ދަ ޕްރައިވެޓް ސެކްޓަ (އައިސީޑީ) ގެ 70 ޕަސެންޓް އަދި އަމާނާ ތަކަފުލްގެ ފަސް ޕަސެންޓް ހިއްސާ މިހާރު އޮވެ އެވެ. އެހެން ނަމަވެސް، އާއްމުންނަށް ހިއްސާ ވިއްކަން ފަށާފައިވުމާ އެކު އެ އަދަދުތަކަށް ބަދަލު އަންނާނެ އެވެ.\nއެމްއައިބީ ހިއްސާގެ ބާޒާރުގައި ލިސްޓުކުރިއިރު، ރާއްޖޭގެ މައި ބޭންކު ކަމަށްވާ ބޭންކު އޮފް މޯލްޑިވްސް (ބީއެމްއެލް) އިން ވެސް ހިއްސާގެ ބާޒާރުގައި މުއާމާލަތް ކުރެ އެވެ.\nހިއްސާގެ ބާޒާރު, އެމްއައިބީ, މޯލްޑިވްސް އިސްލާމިކް ބޭންކް\nއެމްއައިބީގެ 31 ޕަސެންޓް ހިއްސާ އާއްމުންނަށް ވިއްކަނީ، ހިއްސާއެއް 35ރ އަށް\nއެމްއައިބީން އާއްމުންނަށް ހިއްސާ ވިއްކުން އިފްތިތާހުކޮށްފި\nޖުލައި 25, 2019\nއެމްއައިބީން އާއްމުންނަށް ހިއްސާ ވިއްކަން ފަށައިފި\nއެމްއައިބީގެ ހިއްސާގެ ފޯމު ބަލައިގަންނަށް ހާއްސަ ސެންޓަރެއް ގާއިމްކޮށްފި\nޖުލައި 29, 2019\nއެމްއައިބީން މާލޭގައި އާ އޭޓީއެމް ސެންޓަރެއް ހުޅުވައިފި\nޖުލައި 31, 2019\nއީދު ބަންދު ތެރެއިން އޮގަސްޓް 14 ގައި އެމްއައިބީގެ ބްރާންޗުތައް ވެސް ހުޅުވަނީ\nއޮގަސްޓު 7, 2019


Seytu banumah fahu fihaara akun feyrunu meehaku 10 mahah jalah - One Online\n28 ޑިސެމްބަރ 2020، މާލެ، ކްރިމިނަލް ކޯޓު -- ވަން ފޮޓޯ: މުހައްމަދު އައުޒަމް\nސޭޓު ބަނުމަށްފަހު ފިހާރައަކުން ފޭރުނު މީހަކު 10 މަހަށް ޖަލަށް\nމާލޭ ފިހާރައެއްގެ ސޭޓަކަށް ހުރި އަންހެން ކުއްޖަކު ގޮނޑިއާ އެކު އެއްސުމަށް ފަހު އެ ފިހާރައިން ފޯނާއި ފައިސާ ފޭރުނު މައްސަލައެއްގައި ދައުވާ ކުރި މީހާގެ މައްޗަށް ކުށް ސާބިތުވުމުގެ ސަބަބުން 10 މަަސް ދުވަހުގެ ޖަލު ހުކުމެއް ކުރިމިނަލް ކޯޓުން އިއްވައިފިއެވެ.\nސެޕްޓެމްބަރު 22، 2019 ވަނަ ދުވަހުގެ ރޭ 11:00 ހާއިރު، ބުރުޒުމަގުގައި ހުންނަ ޑްރެސްކޯޑް ފިހާރަޔަށް ވަދެ އެ ފިހާރައިގެ ސޭޓަކަށް އިން އަންހެން މީހާގެ ވައަތާއި ދެ ފައި ގޮނޑިއާ އެކު އައްސައި އެ އަންހެން މީހާގެ ޒިއޯމީ ބްރޭންޑުގެ ފޯނާއި ފިހާރައިގެ ޒިއޯމީ ބްރޭންޑުގެ ފޯނަކާއި ފިހާރައިގެ ވަތްގަނޑުގައި ހުރި 1،735ރ. ފޭރުނު މައްސަލައިގައި ދައުވާ ކުރީ ހދ. ކުޅުދުއްފުށި، ބުލޫނިޔާގެ، އަހުމަދު ނަޝީދުގެ މައްޗަށެވެ.\nއެ މައްސަލައިގައި އަހުމަދު ނަޝީދުގެ މައްޗަށް ކުރީ ފޭރުމުގެ ކުށުގެ ދައުވާ އާއި އަނިޔާއެއް ދިނުމުގެ ކުށުގެ ދައުވާއެވެ. އަނިޔާއެއް ދިނުމުގެ ދައުވާކުރީ ސޭޓުގެ އަތް އެއްސުމުގެ ސަބަބުން އޭނާއަށް އަނިޔާވެފައިވާތީއެވެ.\nފޭރުމުގެ ކުށުގެ އަދަބަކީ ނުވަ މަހާއި 18 ދުވަހަށް ޖަލަށް ލުމެވެ. އަދި އަނިޔާއެއް ދިނުމުގެ ކުށުގެ އަދަބަކީ ދެ މަހާއި 12 ދުވަހަށް ޖަލަށް ލުމެވެ.\nނަޝީދު ވަނީ އޭނާގެ މައްޗަށް ކުރެވުނު ދެ ކުށަށްވެސް ކުރިމިނަލް ކޯޓުގައި އިއުތިރާފުވެފައެވެ. ނަޝީދު ކޯޓުގައި ބުނެފައި ވަނީ ކުށް ކުރެވުނީ މަސްތުގެ ހާލަތުގައި ހުރުމުން ކަމަށެވެ. އަދި ފިހާރައިގެ ފޯނު ފުލުހުންނާ ހަވާލުކޮށްފައިވާ ކަމަށާއި ދެން އަތުލި ފޯނާއި ނެގި ފައިސާ ލެވުނު ތަނެއް ނޭނގޭ ކަމަށެވެ. ކުށަށް އިއުތިރާފުވުމުން މިފަދަ މައްސަލަތަކުގައި އަދަބަށް ޖުނަހުގެ އެއް ދަރަޖައިގެ ލުޔެއް ދެއެވެ.\nތަހުގީގު މަރުހަލާގައި ބަންދުގައި 16 ދުވަސް ހޭދަކޮށްފައި ވުމުން ނަޝީދު ތަންފީޒު ކުރަން ޖެހޭނީ ނުވަ މަހާއި ދެ ދުވަހުގެ ޖަލު ހުކުމެކެވެ. އަދި ފޭރުމުގެ ކުށް ސާބިތުވެފައިވާތީ އަނިޔާއެއް ދިނުމުގެ ކުށުގެ އަދަބުން ދެބައިކުޅަ އެއްބައި އުނިކޮށްދިނެވެ. އެ ކުށުގެ އަދަބެއްގެ ގޮތުގައި ކަނޑައެޅީ އެއް މަހާއި ހަ ދުވަހެވެ. އެހެންކަމުން ނަޝީދު ޖުމްލަ ތަންފީޒު ކުރަން ޖެހޭނީ 10 މަހާއި އަށް ދުވަހުގެ ޖަލު ހުކުމެކެވެ.\nގުޅޭ ޓެގު ވައްކަމާއި ފޭރުން ޕީޖީ އޮފީސް


Adhuham 23 aharah jalah laan hukum koffi\nއަދުހަމް އަހުމަދު ރަޝީދު\nރައީސް ނަޝީދަށް ހަމަލާ ދިނުމުގައި އިސްކޮށް ހުރި މީހާ ކަމަށް ފުލުހުން ބުނާ އަދުހަމް އަހްމަދު ރަޝީދު\nރައްޔިތުންގެ މަޖިލީހުގެ ރައީސް މުހައްމަދު ނަޝީދަށް އަމާޒުކޮށް މިދިޔަ މެއި މަހުގެ ހަވަނަ ދުވަހުގެ ރޭ ދިން ޓެރަރިސްޓް ހަމަލާގައި ބޮން ގޮއްވާލި އަހްމަދު އަދުހަމް ރަޝީދު 23 އަހަރަށް ޖަލަށް ލާން މިއަދު ކްރިމިނަލް ކޯޓުން ހުކުމްކޮށްފި އެވެ.\nއަދުހަމް 23 އަހަރަށް ޖަލަށްލުމަށް ހުކުމް ކުރި ނަމަވެސް އޭނާ ޖަލުގައި ހުކުމް ތަންފީޒު ކުރަނީ 22 އަހަރާއި4މަހާއި 21 ދުވަހެވެ. އެއީ ހަމަލާއަށްފަހު އޭނާ ހައްޔަރުކުރި ގޮތަށް މިއަދު ހުކުމް ކުރާ ހަމައަށް ޖަލުގައި ހޭދަކުރި 221 ދުވަސް ހުކުމުން އުނިކުރުމުން ޖަލުގައި ހުންނަންޖެހޭ ދުވަސްތަކެވެ.\nއަދުހަމަކީ ރައީސް ނަޝީދަށް ހަމަލާ ދިނުމަށްޓަކައި އަތަމާ ޕެލަސްގެ ގޯޅިތެރޭ ހުރެގެން ބޮން ގޮއްވާލި މީހާ އެވެ. އޭނާ ވަނީ ތަހުގީގުގައި އަދި ކޯޓުގައި ވެސް ކުށަށް އިއުތިރާފްވެފަ އެވެ. އަދުހަމް ހުރީ ހަށިގަނޑު ގޮއްވާލައިގެންވެސް އެ ހަމަލާ ދިނުމަށް ތައްޔާރަށް ކަމަށް އޭނާ ތަހުގީގަށް ދިން ބަޔާނުގައި ބުނެފައިވެ އެވެ.\nއަދުހަމްގެ މައްޗަށް ދައުވާ އުފުލާފައި ވަނީ މިދިޔަ އޮގަސްޓް ތިން ވަނަ ދުވަހު އެވެ. އޭނާގެ މައްޗަށް ދައުލަތުން އުފުލާފައިވަނީ ހަތަރު ދައުވާ އެކެވެ. އެއީ ޓެރަރިޒަމްގެ އަމަލެއް ކުރުމުގެ ކުށުގެ ދައުވާ އާއި، ޓެރަރިޒަމްގެ އަމަލެއް ކުރަން ރޭވުމުގެ ކުށުގެެ ދައުވާ އާއި، ޓެރަރިސްޓް ޖަމާއަތަކަށް ތާއީދުކުރުމުގެ ކުށުގެ ދައުވާ އާއި، ތޫނު އެއްޗެއް ނުވަތަ ނުރައްކާތެރި ހަތިޔާރެއް ބޭނުންކޮށްގެން ގަސްދުގައި މީހަކު މަރާލަން އުޅުމުގެ ކުށުގެ ދައުވާ އެވެ.\nއެކަމަކު ދައުލަތުން މިއަދު ވަނީ އިއުތިރާފްގެ އެއްބަސްވުމުގެ ދަށުން ހަތަރު ދައުވާގެ ތެރެއިން ޓެރަރިޒަމްގެ އަމަލެއް ކުރުމުގެ ކުށުގެ ދައުވާ އާއި ނުރައްކާތެރި ހަތިޔާރެއް ބޭނުންކޮށްގެން ގަސްދުގައި މީހަކު މަރާލަން އުޅުމުގެ ކުށުގެ ދައުވާ އަނބުރާ ގެންގޮސްފަ އެވެ.\nހުރިހާ ދައުވާއެއް ސާބިތުވެއްޖެނަމަ އޭނާގެ މައްޗަށް 40 އަހަރަށް ވުރެ ދިގު މުއްދަތުގެ ޖަލު ހުކުމެއް އަންނާނެ އެވެ. ނަމަވެސް ދައުލަތާ އެކު އިއުތިރާފުގެ އެއްބަސްވުމެއް ހެދުމުން އެ ހުކުމަށް ވަނީ ލުއި ދީފަ އެވެ. އަދުހަމް ވަނީ 23 އަހަރުގެ ޖަލު ހުކުމަކަށް ދައުލަތާ އެކީ އެއްބަސްވެފަ އެވެ.\nޝަރީއަތުގެ މިއަދުގެ އަޑުއެހުމުގައި އޭނާ ވަނީ އިއުތިރާފްގެ އެއްބަސްވުން ދަމަހައްޓަން ބޭނުންވާ ކަމަށް ބުނެފަ އެވެ. އަދި ކުރެވުނީ ކުށެއް ކަމަށާއި ރައީސް ނަޝީދާއި، ހަމަލާގައި އަނިޔާވި މީހުންނާއި އަދި ރައްޔިތުންގެ ކިބައިން މައާފަށް އެދުނެވެ. އަދި އެފަދަ ކުށެއް ތަކުރާރު ނުކުރާނެ ކަމުގެ ޔަގީންކަން ވެސް ދިނެވެ.\nރައީސް ނަޝީދަށް ދިން ހަމަލާއާ ގުޅިގެން އިތުރު އަށް މީހެއްގެ މައްޗަށް ވެސް ދައުވާ އުފުލާފައިވެ އެވެ. އެއީ މއ. ފޭރުގެ މުޖާޒް އަހްމަދާއި، ހއ. މޮޅަދޫ ބަހާރުގޭ އަބްދުﷲ އަލިމަނިކާއި، ހއ. ހޯރަފުށީ އަލަނާސިގޭ މުހައްމަދު ތަސްލީމާއި، ގއ. ކޮނޑޭ ފޮޅޭމާ ތަހުމީން އަހްމަދާއި، ނ. މަނަދޫ ނޫރީގެ އަލީ ހައިޝަމްގެ އިތުރުން ގއ. ވިލިނގިލި ހުދުރުވާގެ، ފަހުމީ އަލީ އާއި، އއ. މާޅޮސް އަސަރީގެ، މުހައްމަދު ނާޒިމް އަދި މ. ކުދެހިގެ އިސްހާގެވެ.\nއަދުހަމްގެ ޝަރީއަތުގެ އަޑުއެހުންތައް ކުރިއަށް ގެންގޮސްފައި ވަނީ ސިއްރުކޮށްގެންނެވެ. ދެން ތިބި މީހުންގެ އަޑުއެހުންތައް ކުރިއަށް ގެންދަނީ ހުޅުވާލައިގެންނެވެ.\nރައީސް މުހައްމަދު ނަޝީދު ޓެރަރިޒަމް ޕްރޮސެކިއުޓާ ޖެނެރަލްގެ އޮފީސް + ކްރިމިނަލް ކޯޓް ނަޝީދަށް އަމާޒު ކުރި ހަމަލަ ޓެރަރިސްޓް ހަމަލާ އަދުހަމް އަހުމަދު ރަޝީދު\nހައެއްފަހެއް ހަމަލާ: ހެކިތައް ރައްކާތެރިކޮށްދީފި\nގޮޅީގެ ހާލަތު އެޗްއާރްސީއެމްއަށް ހުށަހަޅަން އެދެފި


އެމްޓީސީސީން މުވައްޒިފުންގެ ރައްކާތެރިކަމަށް ނުވިސްނާކަމުގެ ތުހުމަތުތަކެއް! – Dhen.mv\nއެމްޓީސީސީން މުވައްޒިފުންގެ ރައްކާތެރިކަމަށް ނުވިސްނާކަމުގެ ތުހުމަތުތަކެއް!\nMarch 18, 2020 - 10:27 pm\nދުނިޔޭގެ އެކިކަންކޮޅުތަކުގައި ހަލުވިކަމާއެކު ފެތުރެމުން އަންނަ ކޮރޯނާ ވައިރަސް ނުވަތަ ކޯވިޑް-19 އިން ރައްކާތެރިވުމަށް ސަރުކާރުންވެސް ގޮވާލާފައިވަނިކޮށް، މޯލްޑިވްސް ޓްރާންސްޕޯޓް އެންޑް ކޮންޓްރެކްޓިން ކޮމްޕެނީ އިން، އެކުންފުނީގެ މުވައްޒަފުންގެ ރައްކާތެރިކަމަށް ނުވިސްނާކަމުގެ ތުހުމަތުތަކެއް މިއަދު ފެންމަތިވެއްޖެއެވެ.\nއެގޮތުން ފޭސްބުކް ޕޭޖަކުން ކޮށްފައިވާ ޕޯސްޓެއްގައި ބުނެފައިވަނީ، އެމްޓީސީސީން ދަނީ މުވައްޒިފުންގެ ރައްކާތެރިކަމަށް ބެލުމެއްނެތި ރަސްމީ ހުރިހާ ވަގުތެއްގައިވެސް މަސައްކަތް ކުރުމަށް މަޖުބޫރު ކުރަމުން ކަމަށެވެ. އަދި އޮފީސް ނިމުމަށްފަހު ޓްރޭނިންގ ސެޝަންތަކެއް ވެސް ބޭއްވުމަށް ހަމަޖެހިފައިވާކަމަށް މައުލޫމާތު ލިބޭކަމަށް ވެސް ބުނެފައިވެއެވެ.\nއެކަމުގެ ޝަކުވާ މުވައްޒިފުން އިސްވެރިންނަށް ހުށަހެޅުމުން، އެކަމާއި ހާސް ނުވުމަށް ބުނިކަމަށާއި ވަޒީފާއަށް ނިކުތުމަށްވެސް އެންގިކަމަށް ބުނެފައިވެއެވެ.\nމީގެއިތުރުން، ގޭގައި މަސައްކަތް ކުރެވޭނެ ކަމަށާއި އަދި ގޭގައި މަސައްކަތް ކުރަން ބޭނުންވާ ފަރާތްތަކަށް އެފުރުސަތު އޮތް ކަމަށާއި އެހެންނަމަވެސް އޭރުން މުސާރައިން ބައެއް ކެނޑޭގޮތަށް ހަދަން އެމްޓީސީސީން ނިންމާފައިވާ ކަމަށް ވެސް މައުލޫމާތު ލިބިފައިވެއެވެ.\nމިކަމާއި ގުޅޭގޮތުން "ދެން" އަށް މައުލޫމާތު ދެއްވަމުން އެމްޓީސީސީގެ މީޑިއާ އޮފިޝަލަކު ވިދާޅުވީ، އެމްޓީސީސީ އަކީ ކުންފުންޏެއް ކަމުން ކުރިއަށް އޮތް ހަފްތާއަށް ސަރުކާރު އޮފީސްތައް ބަންދުކުރަން އަންގާފައިވާ އެންގުން އެކުންފުންޏަށް "އެޕްލައިއެއް ނުވާނެ" ކަމަށެވެ.\nއެހެންނަމަވެސް ވަޒީފާގެ ވަގުތު ތަކުގައި މުވައްޒިފުންނަށް ލުޔެއް ދިނުމަށް އެކުންފުނިން ނިންމާފައިވާ ކަމަށާއި ގޭގައި މަސައްކަތް ކުރާ މުވައްޒިފުންގެ މުސާރައިން ބައެއް އުނި ނުވާނެ ކަމަށް ވެސް އޮފިޝަލު ވިދާޅުވިއެވެ.\nއެމްޓީސީސީން މިގޮތަށް މަައުލޫމާތު ދިން ނަމަވެސް ސަރުކާރުގެ ބައެއް އެހެން ކުންފުނިތަކުން ދަނީ މުވައްޒަފުންނަށް ވަރަށް ބޮޑެތި ލުއިތަކެއް ދެމުންނެވެ. އެގޮތުން ރޯޑް ކޯޕަރޭޝަނުން ވަނީ މުވައްޒަފުން ގޭގައި ތިބެގެން މަސައްކަތް ކުރެވޭނެ މަގު ފަހިކޮށްފައެވެ.\nކޯވިޑް-19 އިން ރައްކާތެރިވުމުގެ ގޮތުން ކޮންމެހެން ބޭރަށް ދާން ޖެހިއްޖެ ހާލަތެއްގައި މެނުވީ ބޭރަށް ނުނިކުތުމަށާއި ގިނަ މީހުން ޖަމާވާ ތަންތަނަށް ނުދިޔުމަށް ވެސް ސަރުކާރުންވަނީ އިލްތިމާސް ކުރައްވާފައެވެ.


Ali Waheed dhiriulhuvvaa ge court amurehge dhashun balai faaskoffi | Wathan.mv އަލީ ވަހީދު ދިރިއުޅުއްވާގެ ކޯޓު އަމުރެއްގެ ދަށުން ބަލައިފާސްކޮށްފި | Wathan.mv\nއަލީ ވަހީދު ދިރިއުޅުއްވާގެ ކޯޓު އަމުރެއްގެ ދަށުން ބަލައިފާސްކޮށްފި\nޖިންސީ ގޯނާގެ ތުހުމަތުގައި މަގާމުން ދުރުކުރި ކުރީގެ ޓޫރިޒަމް މިނިސްޓަރު އަލީ ވަހީދު ދިރިއުޅުއްވާގެ ކޯޓު އަމުރެއްގެ ދަށުން ބަލައިފާސްކޮށްފިއެވެ.\nފުލުހުންގެ މީޑިއާ އޮފިޝަލް ވިދާޅުވީ، ތަހުގީގު ކުރަމުންދާ ޖިންސީ ގޯނާގެ މައްސަލައަކާ ގުޅިގެން އަލީ ވަހީދު ދިރިއުޅޭގެ ބަލައިފާސްކުރަމުން އަންނަ ކަމަށެވެ. އިތުރު ތަފްސީލެއް ފުލުހުން ނުދެއެވެ. އެނގިފައިވާ ގޮތުގައި ފުލުހުން ބަލައި ފާސްކޮށްފައިވަނީ މ. ފުރަހަނިއެވެ.\nއާދައިގެ ހެދުމުގައި ހުރި ފުލުހުންގެ ޓީމަކާއި ފޮރިންސިކް ޔުނީފޯމްގައި ހުރި ފުލުހެއް، ގަޑިއެއްހާއިރު އެ ގެ ބަލާފާސްކުރުމަށްފަހު ނިކުމެފައިވަނީ މިރޭ ނުވައެއް ޖަހަނިކޮށެވެ. އަދި އެ ގެއިން ބައެއް ތަކެތި ކޮތަޅަކަށް އަޅައިގެން ފުލުހުންގެ ވެހިކަލަށް ވަނީ އަރުވާފައެވެ.\nއަޚްލާގީ މައްސަލަތަކާ ގުޅިގެން އަލީ ވަހީދު މިނިސްޓަރު ކަމުން އިސްތިއުފާ ދެއްވުމަށް ރައީސް އިބްރާހިމް މުހައްމަދު ސޯލިހު، އޭނާއަށް އެންގެވުމުން ވެސް އިސްތިއުފާ ނުދެއްވުމުން ވަނީ މަގާމުން ވަކިކުރައްވާފައެވެ. އެ މައްސަލަތަކާ ގުޅިގެން ޖޭޕީގެ ރައީސް ކަމުން އަލީ ވަހީދު ވަކިކުރުމަށް އެޕާޓީގެ ކައުންސިލަށް ވަނީ ކުއްލި މައްސަލައެއް ވެސް ހުށަހަޅާފަ އެވެ.


Inthihaabaa gulhey mahsala Aadhitha dhuvahah thaavalu kohfi\nއިންތިހާބާ ގުޅޭ މައްސަލަ އާދިއްތަ ދުވަހަށް ތާވަލުކޮށްފި\nފަނޑިޔާރު ޑރ. އަހްމަދު އަބްދުﷲ ދީދީ --\nނިމިގެންދިޔަ ރިޔާސީ އިންތިހާބު ބާތިލްކުރުމަށް ރައީސް އަބްދުﷲ ޔާމީން އަބްދުލްގައްޔޫމް ހުށަހަޅުއްވާފައިވާ ދުސްތޫރީ މައްސަލާގެ ޝަރިއަތް ފެށުން އަންނަ އާދިއްތަ ދުވަހަށް ސުޕްރީމް ކޯޓުން ތާވަލުކޮށްފި އެވެ.\nސުޕްރީމް ކޯޓުގެ ވެބްސައިޓްގައިވާ ގޮތުން އިލެކްޝަން ކޮމިޝަނާ ދެކޮޅަށް ދައުވާ ކުރާ އެ މައްސަލަ ތާވަލްކޮށްފައިވަނީ އާދިއްތަ ދުވަހުގެ މެންދުރުފަހުގެ 1:00 އަށެވެ.\nމައްސަލާގައި މިއަދު އިބްތިދާއީ އަޑުއެހުން ބާއްވާފައިވާއިރު އަންނަ ހޮނިހިރު ދުވަހަށް ލިޔުމުން ޖަވާބުދާރީވުމަށް އިލެކްޝަން ކޮމިޝަނަށް މިއަދު ސުޕްރީމް ކޯޓުން ވަނީ އަންގާފަ އެވެ.\nމީގެ ކުރިން ރައީސް އަބްދުﷲ ޔާމީން ވެސް ވަނީ އިންތިހާބުގެ ނަތީޖާ ގަބޫލު ކުރައްވައި އިންތިހާބީ ރައީސް އިބްރާހިމް މުހައްމަދު ސޯލިހުއާ ބައްދަލު ކުރައްވައި މަރުހަބާ ވެސް ވިދާޅުވެފަ އެވެ. ނަމަވެސް އޭގެ އެތައް ދުވަހެއް ފަހުން މަގުމައްޗަށް ނިކުމެ ވަޑައިގެން، އިންތިހާބުގެ ނަތީޖާ އޮޅުވާލާފައިވާ ކަމަށް ދޭހަވާ ގޮތަށް އިލެކްޝަންސް ކޮމިޝަންގެ މައްޗަށް ތުހުމަތުތަކެއް ކުރެއްވި އެވެ.\nރިޔާސީ އިންތިހާބުގެ ރަސްމީ ނަތީޖާގައިވާ ގޮތުން ޕީޕީއެމްގެ ރިޔާސީ ކެންޑިޑޭޓް، ރައީސް އަބްދުﷲ ޔާމީނަށް ލިބިވަޑައިގަތީ 96،052 ވޯޓެވެ. އެއީ ވޯޓުގެ 41.60 ޕަސެންޓެވެ. އިބޫއަށް ލިބިވަޑައިގަތީ 134،705 ވޯޓެވެ. އެއީ ވޯޓުގެ 58.40 ޕަސެންޓެވެ. އެ ނަތީޖާ މިހާރު ވަނީ ވެބްސައިޓްގައި އިއުލާންކޮށް ޕާޓީތަކާ ވެސް ހިއްސާ ވެސް ކޮށްފަ އެވެ.\nޖުމްލަ 230،757 މީހުން ވޯޓުލާފައިވާއިރު ބާތިލް ވޯޓުގެ ގޮތުގައި 3132 ވޯޓު ގުނާފައިވެ އެވެ. ކުރިން އިލެކްޝަން ކޮމިޝަނުން އިއުލާން ކުރި ވަގުތީ ނަތީޖާ އާއި ރަސްމީ ނަތީޖާއާ ތަފާތު އުޅެނީ 80 ވޯޓުގެ އެވެ. އެ ވޯޓުތަކަށް ބަދަލު އައީ ނަތީޖާ ޝީޓްގައި ވޯޓުގެ އަދަދު ލިޔުމުގައި އަރާފައިވާ އޮޅުންތަކެއްގެ ސަބަބުންނެވެ.\nރައީސް އަބްދުﷲ ޔާމީން ޕީޕީއެމް ރިޔާސީ އިންތިހާބު 2018 + ސުޕްރީމް ކޯޓް


Shahindha adhives report dhifaau kurumugai, mifaharu bunee...\n1 މަސް,4ދުވަސް, 11 ގަޑި, 23 މިނެޓް, 44 ސިކުންތު ކުރިން 690ފަތޯނާ ފާއިޒް\nމޯލްޑިވްސް ޑިމޮކްރަސީ ނެޓްވޯކް(އެމްޑީއެން)އިން މާތްވެގެންވާ އިސްލާމް ދީނަށާއި، ކީރިތި ރަސޫލާއަށް ފުރައްސާރަކޮށް ނެރުނު ރިޕޯޓުގެ ދިފާއުގައި އެޖަމިއްޔާގެ އެގްޒެކެޓިވް ޑައިރެކްޓަރު ޝަހިންދާ އިސްމާއީލް އަނެއްކާވެސް ވާހަކަ ދައްކައިފިއެވެ.\nއިސްލާމް ދީނަށް ފުރައްސާރަކޮށް ނެރުނު ރިޕޯޓްގެ ދިފާއުގައި ޝަހިންދާ ބުނެފައިވަނީ އެ ރިޕޯޓް ނެރުނީ އިސްލާމިކް މިނިސްޓްރީގެ ބައިވެރިވުމާއެކުގައި ކަމަށެވެ. އެގޮތުން އެ ރިޕޯޓު ތައްޔާރު ކޮށްފައިވަނީ އިސްލާމިކް މިނިސްޓްރީގެ ބޭފުޅުންގެ އިންޓަރވިޔު ހިމަނައިގެން ކަމަށް އޭނާ ވަނީ ބުނެފައެވެ. މީގެ އިތުރުން ޝަހިންދާ ބުނީ ސަލަފު އަދި އަދާލަތު ޕާޓީން މަސައްކަތް ކުރަނީ އެ ރިޕޯޓުގައި އޮތީ ކޯޗެއްކަން މީހުންނަށް އެނގުނަ ނުދޭން ކަމަށެވެ.\nޕްރީލިމިނަރީ އެސެސްމަންޓް އޮން ރެޑިކަލައިޒޭޝަން އިން މޯލްޑިވްސްގެ ނަމުގައި އެމްޑީއެންއިން ހެދި ރިޕޯޓަކީ ރާއްޖޭގައި ދީނީ ގޮތުން ހައްދަުފަހަނަ އަޅައި ދިއުން އޮންނަ މިންވަރުގެ މައްޗަށް އެކުލަވައިލި ރިޕޯޓެކެވެ. އެ ރިޕޯޓުގެ ދިފާއުގައި ޝަހިންދާ ވާހަކަ ދައްކާފައި މިވަނީ އަލަކަށް ނޫނެވެ. މީގެ ކުރިންވެސް އޭނާ ވަނީ އެ ރިޕޯޓު ދިފާއުކޮށް، އިސްލާމިކް މިނިސްޓްރީއަކީ މި ގައުމުގެ ހަލާކު ކަމަށްވެސް ބުނެފައެވެ.\nޝަހިންދާ މީގެ ކުރިން ކުރި ޓްވީޓެއްގައި ބުނީ 2016 ވަނަ އަހަރު ނެރެފައި އޮތް ރިޕޯޓެއް ކުއްލިއަކަށް މައްސަލައަކަށް ވުމުން ސުވާލު އުފެދޭ ކަމަށެވެ. އެ ރިޕޯޓުގައި އިސްރާއާ މިއުރާޖުގެ ވާހަކައަކީ ފުލޯކު ވާހަކައެއްކަމަށް ބުނެފައިވާއިރު، ކީރިތި ޤުރުއާނާ ރަސޫލާގެ ސުންނަތުން ސާބިތުވާ ކަންކަމާ ދެކޮޅަށް ބަސް ބުނެފައިވާތީ އެތައް ދިވެހީންނެއް ކަންބޮޑުވުން ފާޅު ކުރުމުން އެމްޑީއެންއިން ރިޕޯޓު އަނބުރާ ގެންގޮސް، ދީނީ އިލްމުވެރިއެއްގެ އެހީގައި ރިޕޯޓު އިސްލާހު ކުރާނެ ކަމަށްވެސް ބުންޏެވެ.\nއެހެންނަމަވެސް ފެނިގެންދިޔައީ މާފަށް އެދުނުތާ ސައުވީސް ގަޑިއިރު ނުވަނީސް ޝަހިންދާއާއި އެމްޑީއެންގެ މެމްބަރުންވެސް އެ ރިޕޯޓުގެ ދިފާއުގައި ނުކުތް މަންޒަރެވެ. އެމްޑީއެންގެ ރިޕޯޓު 2016 ވަނަ އަހަރު ޝާއިއު ކުރި ނަމަވެސް، އެ ރިޕޯޓަށް އިސްލާމް ދީނާ ހިލާފު ވާހަކަތައް އިތުރުކޮށްފައިވަނީ މި ސަރުކާރުގައި ކަމަށް ކުރީގެ އިސްލާމިކް މިނިސްޓަރު ޑރ.އަހްމަދު ޒިޔާދު ބާގިރު ވަނީ ވިދާޅުވެފައެވެ.